text:
Uko ubutegetsi bwagiye busimburana ku isi kuva isi yaremwa, Imana yasabaga abantu bayo kubaha abayobozi babo uko baba bari kose. Bibiliya ivuga neza ko ubuyobozi bwose buva ku Mana, cyane ko ntagishobora kuba gitunguye Imana. Ibi bikaba biduhamiriza ko, byose bifataniriza hamwe mukutuzanira ibyiza , kububaha Imana.
Mu rwandiko rwa mbere rwa Timoteyo ibice 2:1-7 “Irya mbere ya byose ndaguhugurira kwingingira abantu bose, no kubasengera no kubasabira no kubashimira, ariko cyane cyane abami n’abatware bose kugirango duhore mu mahoro tutabona ibyago, twubaha Imana kandi twitonda rwose. Ibyo nibyo byiza byemerwa imbere y’Imana umukiza wacu, ishaka ko abantu bakizwa bakamenya ukuri. Kuko hariho Imana imwe, kandi hariho umuhuza umwe w’Imana n’abantu, nawe ni umuntu ari we Yesu Kristo witangiye kuba incungu ya bose. Ibyo byahamijwe mu gihe cyabyo, ari cyo cyatumye nshyirirwaho kuba umubwiriza n’intumwa (Ndavuga ukuri simbeshya) n’umwigisha wo kwigisha abanyamahanga kwizera n’ukuri.”
Ibi bivuze ko umuntu wese wikanyiza agasuzugura ubuyobozi na gahunda z’igihugu burya aba asuzugura ibyo Imana yategetse. Kuko aba bayobozi ntibahutaza umuntu ukora ibyiza, ahubwo abantu bakora ibitajyanye n’umurongo w’ubutegetsi nibo babiryozwa.
Niba wumva ushaka kubaho ubanye neza n’abayobozi bawe kora ibyiza kuko nukora ibyiza bazakubahira icyo, ariko mu gihe wakoze ibibi cyangwa wishe amabwiriza birumvikana bazaguhana bityo ube utangiye gushwana n’abayobozi.
Ugomba kubaha umuyobozi, utamwubahiye ko afite ububasha bwo kuguhana ahubwo umwubahire ko ari umukozi w’Imana mu buryo bwe. Abaroma 13:1-5 “Umuntu wese agandukire abatware bamutwara, kuko ari nta butware butava ku Mana, n’abatware bariho bashyizweho n’Imana. Nicyo gituma ugandira umutware aba yanze itegeko ry’Imana, kandi abaryanga bazatsindwa n’urubanza. Abatware si abo gutinywa n’abakora ibyiza, keretse abakora nabi. Mbese ushaka kudatinya umutware? Kora neza nawe azagushima, kuko ari umukozi w’Imana uguhesha ibyiza. Ariko nukora nabi utinye, kuko adatwarira inkota ubusa. Ni umukozi w’Imana, uhoresha umujinya ukora nabi. Ni cyo gituma ukwiriye kuganduka utabiterwa no gutinya umujinya gusa, ahubwo ubyemejwe n’umutima uhana.”
Muri macye; kugirango ukomeze urugendo rwawe rujya mu ijuru,urasabwa kugandukira abakuyobora, utabikoreshejwe no gutinya ko bashobora kuguhana, ahubwo ubikoreshejwe n’indangagaciro z’uwo wamenye ari we Yesu Kristo urema kwicisha bugufi mu mitima y’abamufite.
Source: http://www.bibletruths.org


c: text/html

text:
Abizera bashya barenga 200 muri Irani na Afuganisitan babatirijwe hamwe
Abizera bashya 214 bo muri Irani na Afuganisitani babatirijwe rimwe mu umubatizo wabereye muri Irani.
Abizera bashya bo mu matorero 8 ya gikirisitu yishyize hamwe ategurira hamwe umubatizo ndetse bahana ubuhamya bw’ukuntu Yesu yahinduye ubuzima bwabo.
Intego z’inyigisho zigishijwe kuri uyu munsi w’umubatizo zagiraga ziti “Yesu ahindura ubuzima” ndetse bamwe batanga ubuhamywa bw’uburyo Yesu yahinduye ubuzima.
Uwitwa Mohammad yavuze ko yahoze ari icyihebe muri bamwe biturikirizaho ibisasu, ariko Yesu yahunduye ubuzima bwe n’imibereho ye.
Uwitwa Morad yifuzaga igihe cyose kumenya ukuri aza gusobanukirwa nyuma yo asomye igice cya 3 cy’urwandiko Pawulo yandikiye Abaroma.
Uwitwa Sahar we yavuze ko akurikije amateka ye ntabwo yumvaga ko yabohoka ku mateka ye yashize, ariko Yesu yarabikoze aramubohora.
Nubwo bigoye kuvuga ubutumwa bwiza mu burasirazuba bwo hagati ariko burakirwa kuko abizera bashya bari kwiyongera muri Irani na Afuganisitani nubwo ari ibihugu bituwe n’umubare munini w’abayisiramu.
Malachie@agakiza.org

robotstxt: allowed

filter: keep


text:
Ushaka kunezeza Imana ?
Iyo abantu basenga cyangwa se bakora indi mirimo myinshi y’Imana, mu by’ukuri baba bifuza kunezeza Imana. Imana ikunda abantu bayishaka kandi ijambo ryayo rivuga ko abayishakana umwete bazayibona.
Kunezeza Imana ni ikintu cy’ingenzi mu buzima bw’umukristo. Uwandikiye Abaheburayo yaravuze ngo ‘’umuntu utizera Imana ntibishoboka ko ayinezeza, kuko uwegera Imana akwiriye kwizera yuko iriho, ikagororera abayishaka.’’ Abaheburayo 11:6
Utaragera kuri aya amagambo habanza amagambo avuga ko Imana yanejejwe n’ukuntu Henoki yayizeye, ngo Imana ifata umwanzuro wo kumwimurira mu ijuru adapfuye.
Mbese Henoki yizeye Imana, birayinezeza, ibona nta kindi kintu gikomeye abantu badapfa kugeraho imuhemba kumunyuza inzira itandukanye n’izo abandi bose baca bajya mu ijuru.
Ubundi uretse abo Kristo azagaruka bakiriho bazahindurwa ariko abandi bose babanza gupfa, ariko Imana yanejejwe n’ukuntu Henoki ayizeye, ihita imukura mu isi itamunyujije mu nzira rusange, imujyana mu ijuru. Abaheburayo 11:5
Bibiliya kandi itubwira ko Abaurahamu yizeye Imana byonyine bimuhwanirizwa no gukiranuka. Ijabo ry’Imana riduha ingero z’abantu bizeye Imana, bikayinzeza.
Twasomye kandi ngo umuntu wese wegera Imana, akwiye kuza nta gushidikanya, ahubwo kayegera abanje kwizera ko iriho, kandi ko igororera abayishaka.
Kwizera ni ikintu gikomeye kuko niko gutuma umuntu areba ibidahari, akizera ko byabaho, ukizera ko Imana yakura ubuzima mu rupfu, ko yafata ibintui bitariho ikabigira ibiriho, ko yafata ibidafatika ikabihindura ibifatika, kuko ibishoboye.
Bibiliya iravuga ngo umuntu usaba akwiye kuba yizeye adashidikanya, kuko ngo ushidikanya aba ameze nk’umuraba wo mu Nyanja, ujyanwa n’umuyaga ushushubikanywa. Ijambo ry’Imana rero rikavuga ngo umuntu umeze gutya ye kwibwira ko hari icyo azahabwa n’Umwami Imana. Yakobo 1:6-7
Aya magambo arihanangiriza abantu mu ngeri zitandukanye, Yakobo yabivuze mu magmbo yeruye ko umuntu usaba Imana atizeye, ngo ye kwirirwa abeshya ubuzima bwe ko hari ikizaba, kuko ngo ntacyo yakura ku Mwami Imana.
Imana idufashe itugarurire kwizera kugira ngo tubashe kuyinezeza.


text:
Kayitesi Jeannine wo mu Kagari ka Sazange, ni Umuyobozi w’ishyirahamwe Mpore Mwari Kinazi, abakobwa babyariye iwabo bo mu Murenge wa Kinazi bibumbiyemo. Avuga ko muri bagenzi be, hagiye haboneka ababyara inshuro zirenze imwe, bitewe no gutereranwa.
Agira ati “Muri twe hari uwabyaye umwana wa mbere, ababyeyi n’abavandimwe bamugira ruvumwa. Byatumye amena ajya i Kigali, agezeyo ahura n’umugabo wamwerekaga ko we amwitayeho, aba amuteye inda ya kabiri.”
Undi mukobwa utarashatse ko amazina ye atangazwa yagize ati “Maze kubyara, ab’iwacu bampinduye igicibwa. Nta n’umwe wari unyitayeho. Kubona ibyo kurya n’icyo nambika umwana na byo ntibyari binyoroheye kuko ababyeyi bari baranyirukanye, njya kubaho nicumbikira.”
Mu gushakisha imibereho, ngo yaje kuzura n’umusore na we amutera inda ya kabiri.
Icyo aba bakobwa bifuza, ni uko ababyeyi batajya babatererana kuko akenshi biba byabagwiririye, kandi ngo iyo babyaye bakiri batoya, ahanini bakuramo isomo ry’uko bazitwara mu bihe bindi.
Bavuga ko aho biyemereje kwegerana na bagenzi babo bakishyira hamwe, bumva barafashe ingamba yo kutongera kugwa mu gishuko, dore ko abagiye babatera inda ari ababahaga utwo bakeneye.
Ishyirahamwe Mpore Mwari Kinazi ryibumbiyemo abakobwa 120 babyariye iwabo, bafite abana 145. Bigishijwe kuboha uduseke no kudoda imyenda, ku nkunga y’umushinga w’Abadage, SCAP, uyobowe na Claudio Ettl.
Cyakora, hari bagenzi babo barenga 130 batigeze bitabira kwishyira hamwe.
Abibumbiye hamwe mu kudoda no kuboha bigishijwe, bibafasha kwibeshaho. Ubu bahawe igishanga cyo guhingamo, kandi SCAP yiyemeje kuzabagezaho uburyo bugenzweho bwo kuhira, kugira ngo bazajye beza ibyabagirira akamaro.
Umuyobozi w’Akarere ka Huye Wungirije ushinzwe Imibereho Myiza, Christine Niwemugeni, avuga ko nubwo batarakora ibarura ngo bamenye umubare nyawo w’abakobwa babyariye iwabo, umubare wabo ugenda urushaho kwiyongera.
Niwemugeni avuga ko ubuyobozi burimo gukora ibishoboka byose kugira ngo iki kibazo gishakirwe umuti, ababyariye iwabo bitabweho ariko hafatwa n’ingamba zo kubyirinda.


text:
sam.
29
sept.
2012
ISOMO RYA MBERE
Isomo ryo mu gitabo cya Yobu (Yobu 9, 1-12.14-16)
Incuti za Yobu zimaze kumushinja, 1afata ijambo agira ati 2”Nzi neza ko ari uko bigenda, none se umuntu yatsinda Imana ate ? 3Iyo ashatse kujya impaka na yo, n’iyo yavuga kangahe yo nta na rimwe imusubiza. 4Mu banyabuhanga buhanitse no mu banyembaraga b’indahangarwa, ni nde wigeze kuyihangara, hanyuma akayihonoka ? 5Ni yo yimura imisozi mu ibanga, yarakara ikayibirindura. 6Ni yo iteza isi umutingito, iyo ijegajeza inkingi zayo. 7Niyo itegeka izuba ntirirase, ikabuza n’inyenyeri kumurika. 8Ni yo yonyine yahanze ikirere cy’ijuru, igatambagira hejuru y’inyanja. 9Ni yo yahanze inyenyeri izishyira ahazigenewe, maze izita amazina yazo. 10Ni yo yaremye ibintu bikomeye tudashobora gusobanukirwa, irema n’ibindi bitangaje kandi bitabarika. 11Iyo ihise iruhande rwanjye sinyibona, n’iyo inyitseseho simbyumva. 12Iramutse inyaze ikintu ni nde wayikoma, maze ngo agire ati “Urakora ibiki ?” 14Jyewe se nashobora nte kwihandagaza ngo ndaburana, ngo ndashaka ingingo zayitsinda ? 15Jyewe n’iyo naba mvuga ukuri bimariye iki kwiregura ; kandi ari yo Mucamanza wanjye nkwiye gutakambira ? 16N’iyo nayihamagara ikaza, si byo byanyemeza ko yakumva ijwi ryanjye.
ZABURI (Zab 88 (87), 10bc-11, 12-13, 14-15)
Inyik/ Nyagasani, wakirane ubwuzu isengesho ryanjye.
Uhoraho, ndagutabaza umunsi wose,
nteze ibiganza mbikwerekejeho.
mbese abapfuye ni bo uzakorera ibitangaza ?
Hari ubwo se baziyegura ngo bagusingize ?
Mbese mu mva ni ho baratira impuhwe zawe,
cyangwa bakahavugira ubudahemuka bwawe ?
Mbese mu mwijima hari icyo bazi ku bitangaza byawe,
cyangwa cy’ubutabera bwawe mu gihugu cy’abibagiranye ?
Ariko jyewe ndagutakira, Uhoraho,
kuva mu gitondo mba nakugejejeho isengesho ryanjye.
Uhoraho, ni iki cyatuma untererana,
ukampisha uruhanga rwawe ?
IBANGONDIRIMBO RIBANZIRIZA IVANJILI
Alleluya Alleluya.
Uyu munsi Nyagasani araduhamagara,
tumukurikire mu nzira z’Ivanjili.
Alleluya.
IVANJILI
+ Luka (Lk 9, 57-62)
57Igihe bari mu nzira bagenda, umuntu umwe aramubwira ati “Nzagukurikira aho uzajya hose.” 58Yezu aramusubiza ati “Imihari igira amasenga, n’inyoni zo mu kirere zikagira ibyari ; naho Umwana w’umuntu we ntagira aho arambika umutwe.” 59Yezu abwira undi ati “Nkurikira.” We aramusubiza ati “Reka mbanze njye guhamba data.” 60Yezu aramubwira ati “Reka abapfu bahambe abapfu babo ; naho wowe genda ujye kwamamaza Ingoma y’Imana.” 61Undi na we ati “Mwigisha, nzagukurikira, ariko reka mbanze njye gusezera ku bo mu rugo.” 62Yezu aramusubiza ati “Umuntu wese watangiye guhinga agasubiza amaso inyuma, uwo ntakwiye gukorera Ingoma y’Imana.”


text:
Umuraperi Danny Nanone ukunzwe cyane ku bw’indirimbo ze,inama yahawe na nyina umubyara akiri muto zo kutanjya mu tubyiniro kuko ngo habamo Abadayimoni yarabikuranye birangira bimugizeho ingaruka kuko atajya ataramira mu tubyiniro.
Umuraperi Danny Nanone yemeza ko akiri muto mu mashuri abanza yahanuwe na nyina umubyara ko mu buzima bwe agomba kugendera kure gutaramira mu tuyiniro (Night Club) kuko ngo habamo Amadayimoni atazamurarura akamutwara.
Danny yemeza ko izi nama yazikuranye kugeza ubu mu kigero ariho ngo ntashobora gutaramira mu tubyiniro kuko ngo n’iyo hari umukeneye ngo babe bahasohokera abyanga akamusaba guhurira ahandi.Ati:”Nkiri muto Mama yambujije kuzataramira mu tubyiniro.Mama yambwiye ko muri utwo tubyiniro habamo Amadayimoni(Satani) atazandarura akanwara.”
Aya makuru kandi ashimangirwa n’abahanzi bakunze kuba hafi ya Danny Nanone bemeza ko ngo Danny basabana bihagije ariko byagera mu kujya mu tubyiniro akabyamagana.Uyu muhanzi wahawe inama n’umubyeyi we ntawahakana ko zamugizeho ingaruka nziza kuko ari umwe mu bahanzi batangwaho urugero ku bw’imyitwarire ye no kubanira abandi neza.


text:
Ibikoresho by’ingenzi muri decoration y’ubukwe bwa Kinyarwanda
Abageni benshi bakunda gukora ubukwe bwitwa ubwa Kinyarwanda haba mu myambarire ndetse no gutegura,bagakora decoration igizwe n’ibikoresho bitandukanye gakondo bya kera byakoreshwaga mu muco nyarwanda kuburyo buba bufite ishusho y’ubukwe bwo hambere,ariko burya hari ibikoresho bitagomba kubura muri decoration y’ubwo bukwe kugira ngo bugaragare neza ko ari ubwa Kinyarwanda.
Ubu ni bumwe mu buryo decotation y’ubukwe bwa Kinyarwanda iba imeze n’ibikoresho by’ingenzi
Muri decoration y’ubukwe bwa Kinyarwanda ntihagomba kuburamo intebe n’ameza bya Kinyarwanda biboshye mu birere by’insina ndetse n’inyegamo zitatse ku nkuta zimanitseho inkangara ntoya kandi kuri ya meza hakaba hateretseho inkongoro ntoya.ibi bikunze gukoreshwa mu birori byo gusaba.
Ushobora gukora decoration y’uruhimbi ruteretseho,igisabo n’inkongoro ntaya iruhande rwacyo,bikaba biteretse ku ruhimbi rutatseho umusambi w’amabara uboshye inyenge.
Mu bukwe bwa Kinyarwanda kandi hashobora gukoreshwa inkoko ntoya zitatseho amabara,maze zikaba zimanitse kuri buri nkingi yo mu ihema cyangwa igishatagati cyabereyemo ibiri.
Mu bukwe bwa Kinyarwanda kandi hakoreshwa inyegamo ku nkuta ndetse n’imisambi hasi maze bakajisha n’ibisabo ku nkuta.
Hashobora kandi gukoreshwa inyegamo z’amabara n’inkangara ntoya zifite amabara nk’ay’inyegamo bakoresheje,ukabona birebetse neza cyane.
Ibi nibyo bikoresho by’ingenzi mu bukwe bwa Kinyarwanda bitagomba kubura kugira ngo bugaragare neza ko ari ubwa kinyarwa.Ibi kandi bikajyana n’imyambarire y’umugeni n’umukwe ndetse n’ababaherekeje,nabo baba bambaye imyambaro ya Kinyarwanda.
NZIZA Paccy
Photo ; internet


text:
Ahimba Uwiteka wavuganye na we izina ati"Uri Imana ireba." Ati"Mbese Indeba nayiboneye na hano?" Itangiriro 16:13
Mu minsi yashize naganiriye n’umuntu ucitse intege cyane kubera ibibazo by’urushako. Nyuma yo kumbwira ibibazo byinshi afite, naribajije ati koko Imana irareba uyu muntu? Ku bwanjye numvise ko akarengane n’indiri y’ibibazo arimo Imana itabireba.
Ahari wowe usoma ubu butumwa ujya ugera aho wibaza niba Imana ikureba, niba ireba ibyawe! Niba ariko bimeze, nifuje ko tuganira ku gisubizo cy’icyo kibazo urimo kwibaza binyuze mu ijambo nise "Imana ireba".
Abantu benshi bazi inkuru ya Hagari, bazi ko yari umuja wa Sarayi, umugore wa Aburamu (Aba baje guhinduka Sara na Aburahamu). Benshi bazi uburyo nyirabuja yamushingiye umugabo we kubw’inyungu zabo, amaze gusama inda, bakamufata nabi kugeza ahunze akerekeza inzira y’ubutayu. Umuntu wese ushyira mu gaciro yatekereza akababaro n’akarengane ka Hagari.
Mu magambo make dore ibyamubayeho:
Yisanze ari umuja wa Sarayi (abaja ntibagiraga ijambo, bafatwaga nk’ibikoresho);
Nk’umuja wese yubahaga nyirabuja n’umugabo we;
Yari umukobwa muto utaratekerezaga ko yahinduka umugore w’umusaza w’imyaka 86 (Itangiriro 16:16);
Hagari ntiyakunze Aburamu ahubwo bamushingiye ku gahato kuko nta jambo yagiraga kd ntawari kumuvugira;
Hagari amaze gusama inda y’uriya musaza, yifashe nk’umugore mu rugo n’ubwo nyirabuja we yarakimubona nk’umuja...Aha niho gusuzugurana byavuye;
Mu buryo butunguranye, Hagari yameneshejwe n’abo yibwiraga ko akemuriye ikibazo gikomeye cy’urubyaro;
Hagari wari utwite yerekeje inzira yo mu butayu (nta nzu, nta mazi, nta biryo, ahantu hadatuwe...nta mubyaza...).
Mu kwangara kwe, nta kindi yatekerezaga uretse akarengane n’urupfu yabonaga imbere ye. Ibi nibyo byatumye yibaza niba Imana imureba. Ati koko Imana irambona? Irareba aka karengane?
Mu gihe yibazaga ibyo bibazo, nibwo yahuye na Marayika w’Uwiteka. Ntasubiye mu biganiro byiza bagiranye, nashimishijwe n’uburyo ikibazo nyamukuru cya Hagari cyashubijwe bikamuviramo guhimba Imana izina ngo "Imana ireba".
Nifuje kukubwira wowe usoma iri jambo ko Imana yawe ireba. Ya Mana yabonye Hagari iracyareba, irakubona, irareba ibyawe, irareba ibyo unyuramo, izi neza aho uva, aho ujya n’aho ugeze. N’ubwo wibaza ko atariko bimeze, irakureba aho nyine uri n’uko uhamereye. Mu nyigisho y’ejo nzagaruka ku mpamvu zigaragaza ko Imana ikureba.
Ugire umunsi mwiza.
Rev. Dr Fidèle MASENGO, Foursquare Gospel Church Kimironko masengof@yahoo.fr


text:
Iyi myenda iyo yegereye uyambaye ( ifashe kuri taille) yakwambarwa mu kazi kaburi munsi ku bantu bakora mu kazi ariko badafite imyanya y’ubuyibozi, ushobora kandi kuyijyana gusura abantu ,kuyijyana kwiga ku banyeshuri biga muri kaminuza cyangwa ahandi hadakenerwa imyenda isa (uniform) .
Iyi pantalo ndetse n’ishati wabyambarana n’inkweto ziringaniye cyangwa se ngufiya ndetse n’isakoshi nini ifite ibara rimwe. Ni byiza ariko kuyambara utari bugire gahunda zatuma uhura n’ivumbi ngo wiyanduze ndetse wakwitondera kugenda muri Busi za Twegerane.
Ni moderi yerekanywe muri Kigali Fashion Show ya 2012
Ipantalo n’ishati bisanzwe
Iyi myenda iyo yegereye uyambaye ( ifashe kuri taille) yakwambarwa mu kazi kaburi munsi ku bantu bakora mu kazi ariko badafite imyanya y’ubuyibozi, ushobora kandi kuyijyana gusura abantu ,kuyijyana kwiga ku banyeshuri biga muri kaminuza cyangwa ahandi hadakenerwa imyenda isa (uniform) .
Labels: kwambara


text:
Ihohoterwa rishingiye ku gitsina rikunze gukorerwa abagore hari aho usanga rifite inkomoko ku myumvire n’imico yo hambere, ndetse ugasanga na n’ubu hari abo iyo mico yakwamiyemo bigatuma bahohotera abandi.
Imwe muri iyo mico ya kera harimo imitekerereze igikomeza gushyira imbere umwana w’umuhungu, ababyeyi bamwe bakibwira ko abana b’abahungu ari bo bubaka izina ry’umuryango kubera ko mu muco, igisekuru cy’abanyarwanda cyubakiye ku mukurambere w’igitsina gabo.
Haracyagaragara kandi imyumvire ifutamye, n’imiziririzo y’urwitwazo idasobanutse ikumira abantu b’igitsina gore ku mirimo imwe n’imwe ku buryo bibagabanyiriza ikizere n’amahirwe yo gukungahazwa n’inyungu zikomoka mu byo bakora.
Hari abumva ko umukobwa agomba gushaka umugabo akiri muto ngo atazagumirwa kandi umugabo agomba kuba amuruta mu myaka.
Usanga hariho uburyo bwinshi bwo kubana k’umukobwa n’umuhungu cyangwa umugore n’umugabo bidakurikije amategeko, nubwo iyo myitwarire iba itemerwa n’amategeko nko guterura, guharika, gushumbusha umupfakazi umugabo wabo cyangwa undi wese wo mu muryango yashatsemo. Hari aho bigikorwa hitwajwe umuco.
Ku bijyanye no gushyingira kandi ababyeyi basigaye bitwaza umuco wo gukosha umukobwa bagaca umuhungu ikiguzi cy’inkwano nyinshi bikaba byatuma umukobwa ahohoterwa ageze mu rugo, cyangwa se bakaba babana mu buryo batubahirije amategeko
Mu ngo zimwe na zimwe abagore nta burenganzira bafite bwo gufata ibyemezo ku micungire y’umutungo. Ugenzurwa kandi ugacungwa n’abagabo, kabone niyo abagore barusha abagabo babo umushahara. Akazi gatanga umushahara ku bakobwa n’abagore usanga gakurura amakimbirane hagati yabo n’ababyeyi cyangwa abagabo batemera ko bakwigenga kuri uwo mushahara, bakavuga ko ahubwo ubatera gusuzugura
Ihohoterwa rishingiye ku gitsina risubiza inyuma amajyambere y’umuryango n’abawugize, rikagira ingaruka n’ingorane ku buzima bw’abarikorerwa, rikangiza imibereho yabo, rikabatera kwiheba no gutakaza ikizere. Itandukaniro ry’igihe cyashize n’igihe cy’ubu ni uko abanyarwanda batangiye kumenya uburenganzira bwabo ku buryo babasha kwitabaza inzego zishinzwe kubarengera no kubaha ubufasha bakeneye.
Byanditswe hifashishijwe Raporo y’ubushakashatsi ku ndangagaciro z’umuco nyarwanda zikwiye gutezwa imbere n’imyitwarire igayitse ikwiye guhindurwa hagamijwe iterambere rirambye ry’u Rwanda n’Abaturarwanda, bwakozwe na Unity Club
Uko imyumvire ishingiye ku muco ikurura ihohoterwa
Labels: abagore, uburinganire


text:
Nyuma y’aho ku Cyumweru tariki ya 11 Nzeri, IGIHE yanditse inkuru ivuga ku buzima bubabaje bwa Ingabire Claudette wari umaze amezi icyenda yirarira mu muhanda kandi atwite, akarere ka Nyarugenge katangiye kumushakisha ngo harebwe uburyo yafashwa.
Bitewe n’uko abana bo mu muhanda birirwa bagenda, nijoro akaba ari bwo bajya kuryama, ahagana saa sita z’ijoro ni bwo abakozi b’Akarere ka Nyarugenge babashije kumugeraho kugira ngo barebe uko yavanwa mu muhanda akitabwaho nk’umugore utwite.
Muri ayo masaha basanze ari ku nda bahita bamwerekeza ku bitaro bya Muhima maze saa kumi n’imwe za mu gitondo ahita abyara umwana w’umuhungu.
Mu kiganiro na Nsabimana Nicolette, Umuyobozi wa Centre Marembo,yakira abana b’abakobwa baba barahuye n’ibibazo bitandukanye bakava mu miryango, yatangaje ko nyuma yo gusoma iyo nkuru yahise atangira gushakisha amakuru kuri uyu mwana kugira ngo ajyanwe mu Kigo yitabweho.
Ubuyobozi bw’Akarere ka Nyarugenge na bwo ngo bwahise bumuhamagara nk’umuntu wari wagaragaje ubushake bwo kwakira uwo mukobwa.
Nsabimana ati “Bakimubona bahise baduhamagara natwe duhita tuhagera. Yabyaye neza hano ku bitaro bya Muhima.Ikigiye gukurikiraho ni ukumujyana mu Kigo cyacu, tukamwitaho nk’umubyeyi wabyaye, tukamuganiriza agakira ihungabana noneho yamara gusubira mu buzima busanzwe nka nyuma y’imyaka ibiri tukaba twamusubiza mu muryango we ndetse agasubizwa no mu ishuri kuko yarigaga.”
Nsabimana avuga ko muri Centre Marembo n’ubundi bafite abana batandatu bafite ikibazo kimwe nk’icya Ingabire.
Yatanze ubutumwa ku babyeyi batererana abana avuga ko baba bakwiye gukomeza kuba ababyeyi no mu bibazo ndetse bibaye ngombwa abateshuka kuri iyi nshingano inzego z’ubuyobozi zikwiye kubahana.
Centre Marembo igiye kwakira uyu mwana iherereye mu murenge wa Ndera mu karere ka Gasabo;yatangiye mu 2003 yakira imfubyi n’abana bafite ibibazo muri rusange ariko ubu yita ku bana b’abakobwa bari munsi y’imyaka 10 ndetse n’abayirengeje ariko babyaye bakiri bato.


text:
Hari igihe umuntu ageramo ibigeragezo bikamwibasira, ugasanga mu kazi harimo intambara, ibyo agerageza gukora byose bikanga, mu muryango bigacika ndetse nabo asanze ngo bamufashe bagasa naho bamuteye umugongo. Igihe uyu muntu ari mu bigeragezo nk’ibi ashobora kwibaza cyangwa agatekereza ko ariwe byabayeho akarande ariko ijambo ry’Imana riravuga riti “Nta kigeragezo cyabagezeho kitari rusange mu bantu…” 1 Abakorinto 10:13.
Kuba Bibiliya ivuga ko ikigeragezo cyawe ari rusange, biragaragaza ko n’abandi bibageraho kuko atari umwihariko wawe gusa. Njya numva imvugo yabantu bavuga bati” isi ntisakaye nawe wanyagirwa” iyi mvugo nayitekerejeho cyane, nyigiraho kumenya ko ibiba ku bandi n’undi nawe byamubaho.
Nta mpamvu yo kubona ibigeragezo bije mu nzira yawe ngo utekereze ko Imana yakwibagiwe cyangwa yakuretse, oya, Imana ntishobora kukureka kandi ibyo unyuramo byose si wowe wenyine kandi mubabinyuzemo ntawabipfiriyemo.
Imana yemera ko duca mu bibazo. Nabo yagiye ikoresha yemeye ko baca mu ngorane. “Ibyo byababereyeho kutubera akabarore, kandi byandikiwe kuduhugura …”1 Abakorinto 10:11.
Mu buzima bwawe bwose ntuzabura ingorane zikugeraho ariko Imana ibashaka kugukomeza no kukuremera ubuhamya, si uko ikwanga cyangwa ishaka kubikwicisha kuko ntiyaguha ikigeragezo cyo kukwica. Niyo wageragezwa bikomeye itabishatse ntabwo urupfu rwakora ku buzima bwawe.
Komera ushikame ku Mana yawe nubwo ubona ari intambara mu rushako rwawe, mu kazi, mu muryango ndetse n’umubiri ukaba ukubabaza. Yesu ni Umwami kandi yanesheje isi. ntugire ubwoba ahubwo umwiyambaze kuko nawe yiteguye kuguha imbaraga.
Usobanukirwe ko ibyo urigucamo hari n’abandi biri kugeraho kandi umenye neza ko umuntu adatsindwa n’ibigeragezo ahubwo atsindwa nuko yabyitwayemo. Ugomba gusaba Imana rero ikaguhishurira uko ukwiye kwitwara mu kigeragezo kuruta uko wayisaba imbaraga zo kunesha icyo kigeragezo. Numenya uburyo nyabwo witwara muri cyo kigeragezo, ntakizakubuza kunesha kandi kwihangana no gukomera mu kwizera n’ingabo nziza zo kunesha ibitugerageza.


text:
Kandi rero Imana ishobora kubasazaho ubuntu bwose, kugira ngo murusheho gukora ibyiza byose, mufite ibibahagije muri byosenk’uko byanditswe ngo “Yaranyanyagije aha abakene, Gukiranuka kwe guhoraho iteka ryose.” 2 Abakorinto 9:8
Ubuzima budafite intego buba nta cyerekezo bufite, nyirabwo ntabasha no kumenya ikimukwiriye kuko ntacyo abayitayeho. Muri Kristo Yesu, urimo wese aba ari icyaremwe gishya kandi intego ze zose Imana irazishyigikira kuko aba ariyo igenga ubugingo bwe.
Muri Yesu Kristo hari byo tuba tugogomba gukora, birashoboka ko wabikora ku bwawe cyangwa ukabikora kubera inshuti zawe. Impamvu iyari yoyose yagutera kubikora iyo bidakoranwe urukundo n’intego runaka nkuko Imana yayiteguye ku buzima bwawe, uba ukoze ubusa rwose kuko Imana ntiyita kubyo wakoze. Niyo mpamvu niba uzi intego y’ubuzima bwawe ukwiriye gukora byose uyobowe n’Imana, ugakora ibyo usabwa gukora nta mpamvu runaka ushingiyeho nibwo uzabasha kubona ingororano yawe.
Buri kintu cyose gikwiye gukorwa igihe kirimo ubushake bw’Imana n’aho ubundi byaba ari ubusa. Ikinyuranye n’ubushake bw’Imana mbere yo kugikora ukwiye kwibaza niba icyo kintu kitanyuranije n’umugambi w’Imana ku buzima bwawe cyane cyane iyo utekereje ugasanga ibyo urimo ukora atari umuhamagaro wawe cyangwa impano yawe.
Wenda niba warahamagariwe kwigisha ukwiye kubikorana umwete ariko ntiwirirwe utera intambwe yo kwifuza kuba umuyobozi, niba warahamagariwe kuyobora, uyoborane umwete n’ikizere cyinshi kuko ariko bikwiye mu mubiri wa Kristo Yesu. Birashoboka ko waba ufite impano nyinshi zitandukanye ariko se niyihe ukunze kuruta izindi?, aho ukwiye guhitamo muri zo zose iyo ukwiye gukoresha.
Icyo twese duharanira ni ukunezeza Umwami Yesu waduhamagariye kuba mu murimo we, ntabwo twahamgariwe kunezeza umuntu. Wite ku muhamagaro wawe n’intego y’ubuzima bwawe muri Kristo Yesu nibwo uzabasha kunezeza uwa guhamagaye.


text:
Rwanda : Ntabwo umuyobozi akwiye guhiga gutanga serivisi nziza kuko ni inshingano asanganywe-Umuyobozi wa Rwamagana
Umuyobozi w’Akarere ka Rwamagana aravuga ko abayobozi mu nzego z’ibanze muri ako Karere bakwiye kwiyumvamo umuco wo gukorera abaturage kandi bakabaha serivisi neza kuko ariyo nshingano y’ibanze buri muyobozi wese afite kandi agomba kubahiriza mbere y’ibindi byose.
Uyu muyobozi aravuga kandi ko imihigo abakozi bose muri ako Karere bakwiye guhiga ari izana udushya n’impinduka mu buzima bw’abaturage naho gutanga serivisi nziza kandi neza bikaba itegeko ryubahirizwa ritari umuhigo umukozi yahiga abishatse.
Ibi bwana Nehemie Uwimana yabivugiye mu nteko rusange y’abaturage b’Umurenge wa Kigabiro yateranye kuri uyu 12/9/2012, abakozi b’uwo Murenge bakagaragariza abaturage imihigo y’ibyo bazageraho mu mwaka w’ingengo y’imari 2012-2013 uzarangira muri Kamena 2013.
Abayobozi b’uyu Murenge bakuriwe n’Umunyamabanga Nshingwabikorwa Rubeshana Marc bahigiye abawutuye ko bazazamura ibikorwa by’iterambere n’ubukungu muri uwo Murenge ugize igice kinini cy’Umujyi wa Rwamagana, ndetse bakazafatanya kunoza imibereho myiza bahanga imihanda mishya no kwita ku isanzweho, gukurikirana ko abana bahabwa uburere bwiza n’ubumenyi nyabwo mu mashuri abarizwa muri uwo Murenge, guteza imbere abakene babahuriza hamwe n’abandi mu makoperative y’iterambere n’ibindi.
Muri iyi mihigo cyakora umuyobozi w’Akarere yasabye abayobozi kudashyira mu mihigo icyo bise gutanga serivisi nziza, ababwira ko ari inshingano basanganywe ahubwo bakwiye guhiga imihigo izaherekeza iyo nshingano y’ibanze ngo imibereho y’abatuye n’abagenda muri Rwamagana ibe myiza kurushaho.
Â


text:
Gatsibo: Akarere ka Gatsibo kasangijwe ku bikorwa by’iterambere
Umuyobozi w’Akarere ka Gatsibo Ruboneza Ambroise Itsinda ryaturutse mu karere ka Gatsibo riyobowe na komite y’inama njyanama y’aka karere, kuri uyu wa kabiri tariki 9 Nzeli 2014, ryakoreye urugendo More...
Uburasirazuba: Kugira abasaza b’inararibonye ngo ni amahirwe kuko bazatanga ubuhamya bw’ibyo babayemo muri Ndi Umunyarwanda
Guverineri w’intara y’Uburasirazuba Uwamariya Odette avuga ko intara ayoboye ifite amahirwe kuko ifite abasaza b’inararibonye bazifashishwa mu gutanga ibiganiro muri gahunda ya Ndi Umunyarwanda. More...


text:
Iyo ugeze ahitwa kumurwa ho mu murenge wa Kagano uhasanga abana barikumwe n’abarobyi b’isambaza ku yiga cya Kivu.
Abenshi muri bo bavuga ko baba bararetse ishuri kubera amikoro make yo mu miryango yabo, bakajya gushakisha ibibatunga.
Niyomugabo Moise umwe muri abana yagize ati” umuntu aza hano aje gushaka utujanga yatubona akagura nk’utugori tw’ijana cyangwa magana abiri, irindi jana umuntu akarijyana mu rugo. Nonese amafaranga ibihumbi 5000frw badutuma ku ishuri nayakurahehe?”
Nzabamwita Innocent umwe mu babyeyi bo muri aka karere, avuga ko hari abana koko bava mu ngo kubera ubukene n’ubupfubyi bakaza gushakisha ibibatunga ku kivu.
Avuga ko hari n’ababikorera ingeso, bagata amashuri bakajya kuba ibirara.
Ati”Abenshi mu bana bava mu ngo baba ari ipfubyi abandi ari abakene baza gusaba abarobyi ubugari bwo kwirira, hari n’abandi bata ishuri bakaza kwibera ibirara. Turasaba ubuyobozi kudufasha bugakura abo bana muri izongeso.”
Umuyobozi w’akare ka Nyamasheke Kamali Fabien avuga ko abana bose bakuwe kukiyaga cya kivu ku buryo iyo hagize umurobyi ufatanwa umwana amukoresha imiromo y’uburobyi abihanirwa.
Avuga ko iki kibazo kiramutse kikiriho, byaba ari ikibazo gikomeye cyo gufatirwa izindi ngamba.
Ati ”Kugeza ubu twakuye abana bose mu Kivu, n’umuntu tubisanganye turamuhana, biramutse biriho cyaba ari ikibazo gikomeye. Turajya kureba niba aribyo duhite dufata ingamba zihamye zatuma abana b’abanyarwanda babaho neza.”
Nk’uko abashinzwe uburezi babigaragaza, mu karere ka Nyamasheke, mu banyeshuri 6278 bo mu mashuri abanza bari barataye amashuri, 2475 bamaze kugarurwa.
Mu banyeshuri 1571 bataye ishuri mu mashuri yisumbuye, abamaze kugarurwa ni 191.


text:
Muri Pariki ya Buhanga(Buhanga Eco Park) hari igiti cyari ikigabiro cy’umwami gihaga kivugwaho kuba ari umuziririzo ubumbatiye ubumwe bw’Abanyarwanda.
Iki giti kirimo ibiti by’ubwoko butatu aribwo Igihondohondo,umuvumu n’umusando kikaba cyaratewe nk’ikigabiro cy’urugo rw’umwami Gihanga.
Kuba iki giti kirimo ubwoko butatu bw’ibiti bwibumbiye hamwe, ngo bwari buhagarariye rubanda rw’inyabutatau umwami yayoboraga.
Uyu musozi wa Buhanga iki giti giteyeho ari naho iyi pariki iherereye niho abami bakorerwaga imihango ibimika ku ngoma.
Hategekimana Yozefu umusaza urinda iyi pariki akaba anavuka muri aka gace yadusobanuriye amateka y’iki giti
Yavuze ko iki giti cyari inyabutatau yagaragazaga ko umwami atari uw’ubwoko bumwe ahubwo yayoboraga Abanyarwanda bibumbiye hamwe.
Ati "Iki giti ni kimwe ariko kirimo ubwoko butatu bw’ibiti aribyo Igihondohondo,umuvumu, umusando ni Inyabutatu y’abanyarwanda y’i Buhanga kwa Gihanga. Abanyarwanda bari bibumbiye hamwe nta tandukanyirizo bakora bimwe basangira bimwe bihurije hamwe nta kintu kibatandukanya. Iki giti kiri iruhande rw’aho umwami yiyuhagiriraga abanyarwanda bamutegeje. Nta Mwami wayoboraga ubwoko yayoboraga abanyarwanda muri rusange, iki giti nicyo gishatse kuvuga”
Muzehe Hategekimana avuga ko nta handi ushobora gusanga icyo giti.
Uyu musaza avuga ko iki giti kidakorwaho kuko gifite imiziririzo, avuga ko hari ndetse ngo hari uwabirenze aragitema birangira kimuhitanye arapfa.
Ati:”Iki giti nicyo giti mwumva cya Buhanga gifite imiziririzo cyari ikigabiro cy’umwami. Mu mwaka 1977 haje umugabo azana ishoka n’umuhoro abaturage baramubaza bati iyo shoka n’umuhoro ubijyanye he ko tubona uri kwerekeza mu bigabiro bya Gihanga . Ati nabonye igiti cyiza ngiye kugitema nkibazishemo umuvure.”
Yakomeje agira ati:”Araza atema kiriya gishami cyo hagati kigwa hano hasi azana abafundi babazamo imivure barayibaza iranoga iba myiza cyane, hanyuma bajya kuzana abikorezi baraza abishyira ku biti bigenzi byabyo by’imikuro ngo babone uko babyikorera, bakibigeza ku rutugu biramenagurika, birasaduka bisubira hano hasi”
Iri niryo shami Muzehe Hategekimana avuga ryatemwe.
Ngo abo bagabo bahise bataha basubira kuri wa mugabo wabatumye ni uko abaha inzoga, baranywa barangije bamubwira uko byabagendekeye ndetse banamubuza kuzasubira mu bigabiro bya Gihanga, nyuma y’amasaha make wa mugabo apfa amarabira.
Ati:”Bakimara kugera iwabo muhira yarazamutse yikoza mu kirere aragaruka yikubita hasi , byabaye ndi kureba n’amaso. Noneho atera amaguru arayatera umudamu we agira ubwoba abwira abana ati mwihute mujye kubwira ba bantu bari bari kunywa inzoga hano ko papa wanyu apfuye, ni uko baragaruka baraterura bajyana ku bitaro by’ i Nyakinama bamugejeje mu ngobyi umwuka uba urarangiye arapfa.”
Iki giti ngo ni ikigabiro cy’umwami hasi uba ubona ari igiti kimwe
Iyo kigeze hajuru nibwo kigaragara ko kirimo ubwoko butatu.
Abiru barize nk’abana
Ati:”Ubwo Abiru b’ibwami baraza n’utubando bari bashaje harimo uwo bita Komayombi, Semahumba na Nyamuhindura baraza n’utubando bageze hano barebye ukuntu icyo giti cyatemwe ukuntu cyabaye bararira amarira arisuka nk’abana. Barajyenda kwa wa muntu watemye igiti barabasobanurira ba bandi bari baje kwikorera umuvure ni uko babaha amasubyo barabagangahura buracya wa mugabo baramushyingura”
Muzehe Hategekimana Yozefu usobanura iby’imiziririzo y’iki giti
Yakomeje avuga ko kuva ubwo iki giti kidakorwaho ati:”Kuva icyo gihe iki giti n’iyo cyumye murabona ko hejuru amashami yuma niyo yituye hasi nta muntu ushobora kuyatora ngo ajye kuyacana , ntibishoboka kubera ibyo bintu byahabereye n’abaturage barabizi amateka yacyo barayazi bayubahiriza cyane”


text:
“Ni cyo gitumye mbabwira yuko abantu bazababarirwa icyaha cyose n’igitutsi, ariko gutuka Umwuka ni icyaha kitazababarirwa.Kandi umuntu wese usebya Umwana w’umuntu azababarirwa, ariko usebya Umwuka Wera ntazababarirwa, naho haba mu gihe cya none cyangwa mu gihe kizaza.”Matayo 12:31-32
Iyo uganiriye n’abantu bakubwira ko ibyaha byose ari bimwe,ikibazo umuntu yakwibaza n’uburemere bw’ibyaha niba bingana,biragoye ko umuntu yabasha guca urubanza nkuru ariko ijambo ry’Imana rigaragaza ko ibyaha byose ari kimwe ni uko byose biyobora ku rupfu.ariko ikagaragaza neza kandi ko hari icyaha kitababarirwa imbere y’Imana.
Iyo icyaha kivuzweho kuba kitabasha kubabarirwa biba bigaragaza ko gikomeye cyane,tekereza leta ivuze iti hari icyaha kitababarirwa bigashyirwa mu mategeko ahana y’igihugu byanze bikunze icyo cyaha kiba gikomeye Bibiliya rero ivuga ko icyaha cyose kibabarirwa uretse gutuka Mwuka Wera,ibi byerekana imbaraga Mwuka Wera afite mu gukomeza ubwami bw’Imana.
Nubwo ibyaha byose bingana imbere y’Imana,ukwiye kwirinda gutuka Mwuka Wera kuko icyo cyaha kitababarirwa ari mu gihe gikorewemo n’igihe kizaza ariko niba hari ibindi byaha watekerezaga ko utababarirwa kuko wumva bikomeye,ntukwiye kugira ubwoba kuko Imana ibasha kubabarira ibyaha byose nkuko bingana imbere yayo uretse gutuka Umwuka Wera.


text:
Miss Rwanda 2012, Mutesi Kayibanda Aurore, avuga ko iyo ageze mu gihe cy’ibyishimo ahita atekereza kuri musaza we umwe rukumbi umaze imyaka hafi ine atabarutse, akibaza uko byari kuba bimeze iyo aza kuba akiriho, kuva ubwo amarira akisuka.
Nk’uko yabitangaje abinyujije ku mbuga nkoranyambaga, Miss Mutesi Aurore avuga ko Hirwa Henry bakundaga kwita Wow, atari musaza we gusa ahubwo yari n’inshuti ye magara atazigera abona uwo yamugerenya nawe.
Miss Aurore ati: "Buri gihe uko naba merewe kose, nsubiza amaso inyuma ngatekereza uko ubuzima bwari kuba bumeze iyo mba nkiri kumwe nawe, amarira agahita areka mu maso. Buri gihe cyose iyo nishimye, hari amasegonda macye ntwarwa nkibaza uko nari kuba nishimye iyo mba ndimo gusangira ibyo bihe nawe, nkibaza inama zawe, urukundo rwawe, kundwanira ishyaka kwawe, kunyitaho n’ubugiraneza bwawe, bigatuma mbona neza uburyo natakaje umuntu w’agaciro gahambaye, uretse kuba wari musaza wanjye umwe rukumbi, ni nawe nshuti magara ntazongera kugira muri iyi si. Komeza kuruhukira mu mahoro, ndagukunda ubuziraherezo".
Hirwa Henry Wow waguye mu kiyaga cya Muhazi aho yari yasohokanye na bagenzi be, yatabarutse afite imyaka 27 gusa y’amavuko, akaba yari umwe mu basore batatu bari bagize itsinda rya KGB. Henry yavukiye i Bujumbura mu gihugu cy’u Burundi tariki 6 Kamena 1985, ku babyeyi be Kayibanda Ladislas na Mukazera Olive bamubyaranye n’abakobwa bane barimo na Miss Rwanda 2012; Mutesi Kayibanda Aurore, aba bakobwa bakaba ari nawe musaza wabo rukumbi bagiraga.
Hirwa Henry yatabarutse tariki ya mbere Ukuboza 2012 ahagana mu masaha y’igicamunsi ubwo inkuru y’incamugongo yakwiraga mu banyarwanda ivuga ko Hirwa Henry benshi bitaga Henry Wow, umusore wari uzwiho ubuhanga, kwicisha bugufi, kuba umunyarwenya no kugira urugwiro, yaguye mu kiyaga cya Muhazi aho yari yagiye gutemberera n’inshuti ze.


text:
Yesaya 43:4 Kuko wambereye inkoramutima kandi ukaba uwo kubahwa nanjye nkagukunda, ni cyo kizatuma ntanga ingabo zigapfa ku bwawe, n’amahanga nkayatangirira ubugingo bwawe.
Irijambo rito "kuko" ni isobanurampamvu yerekana ko Imana itirengagiza ibyo dukora tuyubaha, kandi ko uruhare rwanjye nawe ari urw’agaciro mu byo idukorera.
Reka ngaruke ku ijambo "inkoramutima."
Burya inshuti zose ufite ntiziba zikwereka urukundo ku rugero rumwe, niyo mpamvu nazo utazifata kimwe.
Dufate Urugero: iyo urwaye hari abaza kugusura, bakababwira ko unaniwe cyane *bakagenda batakubonye, atari uko ubanga ariko ntibakubone.
Hari abaza ukihangana ukabyuka *ukabasanga mu ruganiriro Hari n’abandi bahagera ukabwira umurwaza uti uwo mu mureke aze ansange mu cyumba! Bene uwo rero ushobora no ku kuhagira si ubonetse wese, ahubwo ni "inkoramutima" ntacyo wamuhisha nta nicyo yagusaba. ngo ukimwime gihari
Uru nirwo rugero Mose yariho ntaho yahishwaga mu bikari by’Imana. Kuba 12:7-8
Ku Mana rero birenze ibyo! Kuko yo yakwemera hagapfa ingabo nyinshi kubw’inkoramutima imwe! Hallelujah
Ariko ibi ntibyizana, ijambo "wambereye" Rirerekana ko umuntu atabivukana.
* Reka turebe intabwe zibanze 3 watera mu "kuba" inkoramutima y’Imana:
1. Gukiranuka no kwanga ubugome, Heb 1:9
2. Gushaka Uwiteka n’ubwami bwe buri gihe, kuko nibyo bimunezeza, Imig8:10, Amosi5:14, Mat6:33
3. Gukunda abo Imana ikunda, ukemera abo ikoresha Mat 10:40
pastorviva.pcm@gmail.com Power of Change Ministries


text:
Uwimanimpaye Jeanne D’arc, Visi Perezida w’inteko Ishinga Amategeko, umutwe w’Abadepite
Abaturage bo mu Kagali ka Kinyaga mu Murenge wa Bumbogo ho mu karere ka Gasabo, bashimiwe uruhare bagira mu gufatanya n’abayobozi, bubaka ibikorwa remezo ndetse basabwa gukomeza gusigasira ibyagezweho.
Ni mu nama rusange yabaye kuri iki cyumweru tariki 25 Nzeli 2016 mu Karere ka , ubwo intumwa ziturutse mu Nteko Ishinga Amategeko umutwe w’abadepite zasuraga abaturage b’Akagali ka Kinyaga banabafasha mu bijyanye no kwikemurira ibibazo. Akaba muri gahunda abagize Inteko Ishinga amategeko barimo basura abaturage mu Ntara zitandukanye z’u Rwanda, batangiye mu kwezi kwa Kanama 2016.
Byinshi mu biganiro byatanzwe byibanze ku gushimira abaturage bo muri aka Kagali ka Kinyaga ibyo bamaze kwigezaho ndetse no kubakangurira gukomeza kugira isuku, kugira imirire myiza, gushyira abana mu ishuri ndetse no guharanira kugira umutekano usesuye .
Umuyobozi w’Akarere ka ka Gasabo, Rwamurangwa Stephen yavuze ko nk’Akarere ahagarariye bishimiye iki gikorwa cyateguwe n’Inteko Ishinga Amategeko, avuga ko ari inzira nziza iganisha ku miyoborere myiza. Yaboneyeho no gushimira by’umwihariko abaturage ku ruhare rwabo bagize rwatumye aka Karere kaza ku isonga mu mihigo ya 2015-2016.
Depite Mujawamariya Berthe yashimye byinshi bimaze kugerwaho muri aka Karere ka Gasabo by’umwihariko Umurenge wa Bumbogo birimo kuba abaturage bafatanya n’inzego z’ubuyobozi mu rwego rwo kwiyubakira ibikorwa remezo.
Mujawamariya kandi yasabye abaturage ba Bumbogo gukomeza kugira uruhare mu kugira umuryango mwiza uzira amakimbirane, guhangana n’ikibazo cy’abana bava mu mashuli, ikibazo cy’isuku nke ndetse n’ikibazo cy’imirire mibi, asaba abagore kuba abagore beza babereye u Rwanda bimakaza ubufatanye mu ngo.
Yagize ati: “ Nimube abagore babereye u Rwanda abagore b’abanyarwandakazi bubaha abagabo.., Perezida Kagame abishimirwe yahaye umugore ijambo ariko kumuha ijambo si ukumubwira ngo shira isoni usuzugure umugabo ahubwo ni ukumubwira ngo agaciro ufite niko umugabo afite. Nimwuzuzanye mu bikorwa mukora mufatanye."
Visi Perezida w’Inteko Ishinga Amategeko umutwe w’Abadepite, Uwimanimpaye Jeanne D’arc yashimiye abaturage b’Akarere ka Gasabo by’umwihariko akagali ka Kinyaga kuba batacyitwikira ijoro bubaka mu kajagari ahubwo bagafatanya n’ubuyobozi mu kwikemurira ibibazo birimo kwirindira umutekano.
Yagize ati: “ Ndabashimira muri aba mbere mu kugura imodoka zirinda umutekano, ni bumwe mu buryo bukomeye mwashyizeho mu rwego rwo kwirindira umutekano. Hari ikindi kiza nabonye aho abaturage ba Kinyaga bemera ko babakorera umuhanda badasabye ingurane. Aho umuhanda wageze ubutaka bugira agaciro kandi hakagera ibikorwa remezo”
Depite Uwimanimpaye kandi yasabye abaturage gukomeza gukorera hamwe bagira umuco wo kuzigama birinda kurya ibirenze ibyo binjiza ndetse baharanira kwigira birinda guhora bashaka gufashwa n’abandi.
Muri iyi nama, abaturage bahawe umwanya wo kubaza ibibazo ndetse bahabwa ibisubizo bibanyuze. Nyuma y’iyi nama abadepite n’abayobozi batandukanye basuye Site ya Kinyaga iri kubakwamo amazu y’icyitegerezo, bishimira iterambere riri kuhaza.
Umurenge wa Bumbogo ni umwe mu Mirenge 15 igize Akarere ka Gasabo, ukaba ari umurenge uri kwihuta mu Iterambere , aho wanaje ku mwanya wa gatatu mu kwesa imihigo y’uyu mwaka ushize.
Abayobozi batandukanye ku rwego rw’akarere bari bitabiriye iyi nama
Depite Mujawamariya Berthe wibanze ku kubakangurira gukomeza kugira isuku
Abaturage bitabiriye iyi nama ku bwinshi
Nduwayezu Alfred, Umunyamabanga Nshingwabikorwa w’Umurenge wa Bumbogo wari umusangiza w’amagambo
Itorero ry’umurenge ryasusurukije abitabiriye inama
Abaturage bahawe umwanya wo kubaza ibibazo ndetse banyurwa n’ibisubizo
Inkuru ya Mugemanyi Jean Paul


text:
Iyi piramide yo mu gihugu cya Egypte ni kimwe mu bintu bikurura ba mu kerarugendo ku Isi, mu rwego rwo kwiga no kuyikoreraho ubushakatsi.
Piramide ya mbere ikaba ari nayo nini muri Egypt iherereye ahitwa Gisa, abahanga bavuga ko ari nk’igitangaza gikomeye cyagezweho kuri iyi si.
Iyi piramide iherereye ahitwa Gisa mu gihugu cya Egiputa(Egypt) yubatswe ku ngoma y’umwami Cheops ahasaga mu mwaka wa 253 mbere y’ivuka rya Yezu, ni piramide nini cyane ifite uburebure bungana metero 150, iri(...)
Iyi piramide yo mu gihugu cya Egypte ni kimwe mu bintu bikurura ba mu kerarugendo ku Isi, mu rwego rwo kwiga no kuyikoreraho ubushakatsi.
Piramide ya mbere ikaba ari nayo nini muri Egypt iherereye ahitwa Gisa, abahanga bavuga ko ari nk’igitangaza gikomeye cyagezweho kuri iyi si.
Iyi piramide iherereye ahitwa Gisa mu gihugu cya Egiputa(Egypt) yubatswe ku ngoma y’umwami Cheops ahasaga mu mwaka wa 253 mbere y’ivuka rya Yezu, ni piramide nini cyane ifite uburebure bungana metero 150, iri kubuso bwa hegitari 5.2( 5.2 hectares) ikaba iza mu bintu nyaburanga bikurura ba mukerarugendo ku isi.
Iyi piramide bamwe bakaba bahamya ko ngo yaba ari ikintu kitazwi aho cyakomotse, abandi ngo y’ubazwe n’ariyeni , abandi ngo yubatswe n’abantu basanzwe.
Abashakashatsi bo muri Egypt bakaba n’abahanga mu by’arikeworogi( Archaeology) bo batangaza ko Atari ibyo bivejuru cyangwa ikintu kidasazwe. Bagira bati”uburyo piramide yubatsemo burasobanutse kandi burumvikana kandi hari n’inyandiko yayo, ndetse izo nyandiko wazisanga mu bitabo nka the complete Pyramids cyanditswe na Lehner”
Bavuga ko amabuye yayubatse bayakuraga mu birometero 600 ku ngombe z’umugezi wa Nile, aho umurongo wa bantu wavaga ku mugezi wa Nile ukagera Gisa. Iyi piramide yubatswe n’amabuye ndetse ikagira ibikuta Piramide iherere Gisa muri Egypte
Abakozi bayubatse ngo barenga 100 000 mu gihe cy’imyaka irenga icumi. Mu byukuri nta mafoto agaragara bayubaka cyangwa , umwe mu bayubatse waba uhari ngo atubwire byinshi kuri yo. Ariko bimwe mu bimenyesto bigaragazwa n’abashakashatsi mu by’amateka bavugako imva z’abantu bubatse iyo piramide zabonetse.
Umushakashatsi w’amateka Zahi Hawass ukomoka mu gihugu cya Egypt we ahamya ko ngo yubatswe n’abantu bahembwaga Atari abacakara nk’uko benshi babikeka.
Zahi agira ati “ igitekerezo cy’uko abantu bakera batari bafite ubwenge bwo kubaka piramide ni igitutsi, nk’uko igishushanyo cyayo giteye cyigaragaza ko yubatswe n’abantu kandi bafite ubwenge.
Ku rundi ruhande, umuhanga mu by’amateka, akaba n’umwanditsi Erich Von Daniken we, yanditse ko ngo iyo piramide itubatswe n’abantu ahubwo yubatswe n’ ibivejuru byabaye ku isi mbere y’abantu bikaza kuburirwa irengero.
Yanditswe na Ukurikiyimfura Leonce/Muhabura.rw


text:
Umuti w’ ikibazo si ukugihunga. Kugira ngo ikibazo gikemuke, bisaba gushikama. Ugomba kwirekura, ukakigaragaza, uko cyaba gikomeye kose, nta kibazo kitagira igisubizo.
Iyo ikibazo runaka kibonetse mu muryango, uba ugomba kuba nyambere mu gutekereza umuti. Waba ufite uruhare mu kubaho kwacyo cyangwa ntaruhare wabigizemo, ugomba kuba isoko y’ igisubizo. Iyo wakigizemo uruhare noneho, biba byiza iyo utekereje igisubizo mbere y’igihe, kandi ugatekereza igisubizo mu buryo bwubaka abagize umuryango bose.
Ushobora kugira ikibazo mu muryango, ugatekereza ko bose baguhanye. Nawe ugashaka kwitandukanya nabo, ariko uwo siwo muti. Akenshi usanga ibibazo bikomera kandi byari byoroheje bitewe n’uburyo umuntu abyitwayemo. Niba byabaye, mukagirana ikibazo, ba uwa mbere kwegera abo mwakigiranye; ubagaragarize urukundo. Ibi ntibyoroshye, ndetse bisa n’ibidashoboka ariko birashoboka. Ku nshuro ya mbere biragorana, ariko ugomba kubigerageza. Fata iya mbere ubegere aho gutegereza k o bo baza ku kwegera.
Ikindi cy’ ingenzi cyane kurutaho nakubwira kandi cyakugirira umumaro, ni uko washaka umuryango mushya. Umuryango w’ abana b’ Imana. Ushobora kuba uba mu muryango w’abantu badasenga, batari abakristo, cyangwa basenga ariko batabishikamyemo. Ariko nakubwira nti "menya ko Imana ikwitayeho. Izi ibyawe byose kandi iragukunda yiteguye no kugufasha".
Banza na none usabe Yesu kuza mu bugingo bwawe. Noneho umusabe kukuyobora ku itorero wabonaho incuti z’ urungano rwawe. Bazagufasha gukurira mu buntu bwa Yesu Kristo ndetse no kumenya uburyo buruseho bwo guhangana n’ ibigeragezo. Bibiliya iratubwira ngo "Itegeko ryayo ni iri: ni uko twizera izina ry’Umwana wayo Yesu Kristo, tugakundana nk’uko yadutegetse" 1 John 3:23.


text:
Igisubizo: Bibiliya itubwira inkuru z’abantu Imana yavugishije, bakayumvisha amatwi yabo n’ijwi ryayo (Kuva 3:14; Yosuwa 1:1; Abacamanza 6:18; 1 Samweli 3:11; 2 Samweli 2:1; Yobu 40:1; Yesaya 7:3; Yeremiya 1:7; Ibyakozwe 8:26; 9:15–izo ariko ni ingero nkeya cyane). No muri iyi myaka yacu, nta kintu cyabuza Imana kuvugisha umuntu akayumvisha amatwi ye. Ariko twibuke ko nubwo Bibiliya itubwira inshuro amagana ijwi ry’Imana ryumvikanye, byabaye mu myaka irenze 4,000 yose. Ni ukuvuga ko kuba Imana yavugisha abantu mu ijwi riranguruye biba ari ibintu bidasanwe, atari ibyo gufata nk’akamenyero. Ndetse n’iyo Bibiliya itubwira ko kanaka yumvise ijwi ry’Imana, akenshi biragoye kwemeza ko ryari ijwi ryumvikaniye mu matwi, ijwi ryumvikaniye mu mutima, cyangwa gusa ko bumvise basunikiwe gukora ikintu runaka.
Twerure, Imana iracyavugisha abantu ubungubu. Icya mbere, Imana ituvugisha inyuze mu Ijambo ryayo (2 Timoteyo 3:16-17). Yesaya 55:11 haravuga ngo: “ni ko ijambo ryanjye riva mu kanwa kanjye rizamera. Ntirizagaruka ubusa ahubwo rizasohoza ibyo nshaka, rizashobora gukora icyo naritumye.” Bibiliya ni Ijambo ry’Imana, ritubwira ibyo dukeneye kumenya, rituyobora mu gucungurwa no kubaho ubuzima bwa Gikristo. 2 Petero 1:3 haravuga ngo: “kuko imbaraga z'ubumana bwayo zatugabiye ibintu byose bizana ubugingo no kūbaha Imana, tubuheshejwe no kumenya neza uwaduhamagarishije ubwiza bwe n'ingeso ze nziza.”
Imana ishobora no kutuvugisha inyuze mu bikorwa – ni ukuvuga ko ishobora kutuyobora binyuze mu ruhererekane rw’ibiba. Imana kandi idufasha kurondora hagati y’ikiza n’ikibi binyuze mu mitimanama yacu (1 Timoteyo 1:5, 1 Petero 3:16). Imana nanone ihora itunganya ibitekerezo byacu ngo bihure n’ibyayo (Abaroma 12:2). Imana yemera ko hari bimwe bitubaho ngo iduhindure, kandi inadufashe gukura mu Mwuka (Yakobo 1:2-5, Abaheburayo 12:5-11). 1 Petero 1:6-7 hatubwira ko “Ni cyo gituma mwishima, nubwo ahari mukwiriye kumara igihe gito mubabazwa n'ibibagerageza byinshi, kugira ngo kwizera kwanyu kugaragare ko kurusha izahabu igiciro cyinshi (kandi izahabu nubwo ishira igeragereshwa umuriro), kandi kugira ngo kwizera kwanyu kugaragare ko ari uk'ukuri, amaherezo kuzabahesha ishimwe n'ubwiza n'icyubahiro ubwo Yesu Kristo azahishurwa.”
Ijwi ry’Imana ndetse hari nubwo ryumvikana rinyuze mu bantu. Bishobora ariko kuba bitaba kenshi cyane nkuko benshi bashobora kubyemeza. Tubyibuke, no muri Bibiliya, kuba Ijwi ry’Imana ryakumvikana, si ibisanzwe, ahubwo ni imbonekarimwe. Nuko rero, uzavuga ko yumvise ijwi ry’Imana, uzagenzure ibyo akeka ko byavuzwe ukoresheje Bibiliya. Imana iramutse ivuze uyu munsi, ntabwo yavuguruza cyangwa ngo inyuranye n’Ijambo ryayo (2 Timoteyo 3:16-17). Imana si umuntu ngo yivuguruze.
Ikibazo: Ese ijwi ry’Imana riracyumvikana?
Igisubizo: Bibiliya itubwira inkuru z’abantu Imana yavugishije, bakayumvisha amatwi yabo n’ijwi ryayo (Kuva 3:14; Yosuwa 1:1; Abacamanza 6:18; 1 Samweli 3:11; 2 Samweli 2:1; Yobu 40:1; Yesaya 7:3; Yeremiya 1:7; Ibyakozwe 8:26; 9:15–izo ariko ni ingero nkeya cyane). No muri iyi myaka yacu, nta kintu cyabuza Imana kuvugisha umuntu akayumvisha amatwi ye. Ariko twibuke ko nubwo Bibiliya itubwira inshuro amagana ijwi ry’Imana ryumvikanye, byabaye mu myaka irenze 4,000 yose. Ni ukuvuga ko kuba Imana yavugisha abantu mu ijwi riranguruye biba ari ibintu bidasanwe, atari ibyo gufata nk’akamenyero. Ndetse n’iyo Bibiliya itubwira ko kanaka yumvise ijwi ry’Imana, akenshi biragoye kwemeza ko ryari ijwi ryumvikaniye mu matwi, ijwi ryumvikaniye mu mutima, cyangwa gusa ko bumvise basunikiwe gukora ikintu runaka.


text:
Eugène Ndahayo,
Visi Perezida wa Mbere wa FDU-Inkingi
Kw’italiki ya 29 Mata 2012, FDU-INKINGI yujuje imyaka 6 imaze tuyishinze. Mu nyandiko nise « FDU-INKINGI itaniye he n’izindi mpuzamashyaka » yasohotse le 11/11/2006, nasobanuye uko FDU-INKINGI ibona urugamba rwo kwibohora n’uko igena gushyira mu bikorwa gahunda yayo. Nibutse ko igitekerezo cyo gushyiraho umutwe wa politiki utandukanye n’iyari iri ho muri icyo gihe haba mu miterere, mu bisubizo by’ibibazo by’igihugu cyacu, haba mu ntego no mu mikorere, cyavutse nyuma y’amatora yo muri 2003 dushingiye kuri « expérience » y’imyaka 13 yari ishize abatavuga rumwe n’ubutegetsi bagerageza kwiyubaka ariko ntibatere intabwe igaragara. Urugaga rwahuzaga amashyaka ya « opposition » rwari ruzwi kw’izina rya CPODR, yari ihuriweho n’amashyaka yari yibumbiye mu mpuzamashyaka ebyiri ari zo IGIHANGO na UFDR, rwari rumaze kwerekana intege nke.
Gushinga FDU-INKINGI ntibyari byoroshye. Kubera imyumvire yari itandukanye, imishyikirano yatwaye imyaka ibili n’igice. Icyari kigamijwe byari ugushyiraho umutwe wa politiki ufite umurongo, imikorere mishya kubera ko byari byaragaragaye ko imikorere n’ingamba byari bisanzwe byari bifite ubusembwa bwinshi kandi nta cyo bigeraho. kubera :
1- Ingamba zidahuye na kamere y’ubutegetsi buriho
2- Kutagira umurongo ugaragara n’i bitekerezo bihamye
3- Ibirindiro bidashinze imizi muri rubanda
4- Ubuyobozi buhuzagurika
Byari ngombwa rero gushaka ubulyo Ibirindiro by’Abanyarwanda byashingira kuri iri hame ry’uko hagomba kuba ho indi mpinduramatwara ishingiye ku bintu bitatu bikurikira :
1. Isomo ry’amateka
Amateka yerekana ko kwijujuta gusa cyangwa kwamaganisha amatangazo nta kintu na gito bishobora kugera ho. Aho kwibeshya ngo birashoboka gusigiriza akarangi ko kuvugurura FPR cyangwa kuyihomahoma kandi yarasandaye, birakwiye gusenya mpunyu hakubakwa indi “système” shya mu gihugu kizira urugomo n’akarengane. Iyi ntego ikaba isaba ubwitange butizigama.
2. Kuboneza umurongo w’ibirindiro
Abarwanya ubutegetsi bafite ubulyo bugaragara bakorera hanze y’igihugu. Nyamara guhiga, guhiganwa no guhangana ni byo byakunze kuranga amashyaka avuga ko arwanya ubutegetsi bwa FPR. Abakora batyo biyibagiza ko ibyo bishoboka gusa mu gihugu kigendera kuri demokarasi, atari ku ngoma y’igitugu na rukarabankaba. Biragoye kumva ukuntu abantu bashishikajwe no kurwana hagati yabo barwanya ubutegetsi bubabuza kubuhatanira mu mucyo wa demukarasi.
Aho kubangikanya ingufu cyangwa kuzitatanya, amashyaka n’imitwe ya politiki yose bigomba kwiyumvisha ko nta muntu n’umwe wakwiyita kamara, imana yeze, ikigirwamana, mushoborabyose cyangwa intumwa y’Imana. Icyaruta ni ukubanza gushakira hamwe umusingi ahuriza ho, akawumvikana ho, akawubakira ho, maze insinzi ikazegurirwa imanzi muri yo.
3. Gukangura imbaga no kuyiba hafi
Kwikiza FPR bisaba guhuriza hamwe imbaraga z’Abanyarwanda bose, abari mu mahanga, abari imbere mu gihugu, ndetse n’abakiri muri FPR ubwayo n’andi matsinda y’abatagishaka abashimusi b’inkoramaraso bigabije uRwanda. Abanyarwanda ni bo bagomba gufata iya mbere mu kwibohora kuko nta wundi uzabavana ku ngoyi atari bo ubwabo. Ni yo mpamvu ari ngobwa kwegera abaturage, tukabageza ho gahunda ya poritiki, amakuru bakeneye ngo basobanukirwe, n’ingamba zo kwikemurira ibibazo..
Gushinga FDU-INKINGI rero byaje bihuje n’igihe kandi byari ngombwa kugira ngo twishake mo ingufu zatuma hashingwa ibirindiro bikaze rwagati mu baturage. Kugira ngo tubigereho byadusabaga gufungura ibirari bibiri by’ingenzi .
Ikirari cya mbere ni uguhuriza hamwe ingufu zose n’imbaraga zose. Ibyo bivuga ko abari mu birindiro bagomba kugaragaza ko bafite ubushobozi bwo guhagararira no kuvuganira rubanda ku buryo budasubirwa ho. Ibyo bituruka ku buyobozi bufitiwe icyizere, ku ngamba z’ibirindiro zitajenjetse, kuri gahunda igaragara y’ibishobora gukorwa bikanagerwa ho, no ku bisubizo bihamye by’ibibazo byakomeje kubuza Abanyarwanda kubana mu bwisanzure n’ubusabane. Bimwe muri ibyo bibazo ni : ubusaranganye n’ubutabogama bw’ingabo zishinzwe umutekano wa bose, guca umuco wo kwigira indakoreka, gushyira ho ubutabera bwa nyabwo, gushimangira ubutegetsi bwa demukarasi, kwita ku mponoke n’imfubyi zose, gufata imigambi ihamye mu rwego rw’ubukungu no gutengeneza gahunda mbonezamubano.
Ikirari cya kabiri ni ugucengeza umuco wa demukarasi mu mikorere ya Leta no mu mibereho y’abanyagihugu. Umuco wa demukarasi ugomba gushinga imizi mu binyagaciro byemewe n’isi yose kandi bijyanye n’ibihe tugeze mo. Ibyo bisobanura ko Abanyarwanda bafite uburenganzira busesuye bwo kwiyubakira igihugu kigendera ku mategeko. Ibi bisaba ariko kubanza kurenga amacakubiri yose yanganisha abantu, imiryango, amoko, uturere cyangwa amashyaka. Ibi bisaba kugangahura igihugu kikava mu kaduruvayo, kigasubizwa ku rwego rwo kwiyereka amahanga mu buranga n’ububengerane bwacyo, mu bushobozi n’ubukungu bwacyo bushingiye ahanini ku mbaraga za bene cyo no ku cyizere cy’urubyiruko rurangamiye uruhererekane rw’amihirwe n’uburumbuke.
Ibyo birari bibiri akaba ari byo byashingiweho muri Nzeli 2008 dufata icyemezo cyo kujya kwandikisha ishyaka mu Rwanda no gutanga umukandida mu matora ya Perezida wa Repubulika yabaye muri Kanama 2010.
Icyemezo cyo ku wa 26/08/2008 cyo kujya kwandikisha ishyaka mu Rwanda no gutanga umikandida mu matora ya Perezida wa Répubulika cyafunguye igika gishya mu mateka ya politiki y’igihugu cyacu. FDU-INKINGI ikaba yaragize uruhare rukomeye mu kwandika icyo gika ubwo Madamu Victoire Ingabire Umuhoza, nk’umuyobozi mukuru wa FDU-INKINGI yasesekaraga i Kanombe ku ya 16 Mutarama 2010.
Koko rero, n’ubwo Abanyarwanda benshi bari barumvise, binyuze mw’itangazamakuru, ivuka, amahame n’ibikorwa bya FDU-INKINGI, kuba Umuyobozi Mukuru w’ishyaka yaragiye mu Rwanda, akahavugira, akabonana n’Abanyarwanda, byabahaye ikizere ko ibintu bishora guhinduka.
Kugarurira ikizere Abanyarwanda, kubamara ubwoba, kubakangurira uburenganzira bwabo, kubashishikariza kwiyumvisha ko impinduramatwara ari bo izaturukaho, kubumvisha ko kwanga agasuzuguro no kuba ingaruzwamuheto bizaturuka ku bushake bwabo ni yo ntambwe ya mbere mu nzira yo kwibohora.
Iyo myumvire mishya ya politiki n’ibikorwa FDU-INKINGI yerekanye nyuma y’ imyaka myinshi yari ishize Abanyarwanda bibaza uko bakwibohora ariko ntibabone igisubizo kubera ko bakomeje kugendera ku byibeshyo by’uko FPR ishobora kuvugururwa ikumva ijwi rya demukarasi, yerekanye ko hari inzira zishoboka.
Ariko nta byera ngo de. Ababikurikiraniye hafi bazi neza ko icyemezo cyo kujya kwandikisha ishyaka no kwitabira amatora ya Perezida wa Repubulika cyahubanganyije FDU-INKINGI n’ubwo bitavugwaga . Koko rero, kuva FDU-INKINGI yafata icyo cyemezo, inzego zayo nk’uko zari zisanzwe zarahungabanye kuko hagaragaye imyumvire itandakunye ku bibazo by’ingenzi.
Ahanini byatewe n’uko bamwe bashatse gusarura aho batabibye, bashishikazwa n’amatora mbere yo gushishikazwa no kubanza kwandikisha ishyaka. Ntibumvise ko fondasiyo ya gahunda zose yari uko FDU-INKINGI ibanza kuba ishyaka ryemewe n’amategeko.
Iyo myumvire igoramye ni yo yatumye bamwe bahaguruka bagahagarara bagira ngo inzego za FDU-INKINGI zariho icyo gihe ziseswe. Iyo gahunda ikaba yari yaratangiye gutegurwa mbere y’uko Victoire afata indege imujyana mu Rwanda. Yaje kugaragazwa ku bulyo budashidikanywaho n’itangazo rya « coup d’état » basohoye nyuma y’inama yabereye mu Buholandi le 09 Mutarama 2010 ubwo bitwikiraga ijoro, bibese abandi, bakajya kunoza umugambi wo gusesa inzego zari zisanzweho.
Abo bantu ntibigeze babona ko FPR itazemera kwandika ishyaka bityo n’umukandida wa FDU-INKINGI ntazashobore kwiyamamaza. Nyamara FPR ntiyahwemye kubicamo amarenga :
- Kuva muri Nzeli 2008 ubwo ubuyobozi bwa FDU-INKINGI bwafataga icyemezo cyo kujya kwandikisha ishyaka, FPR yahise yohereza intasi zinyuranye kuri Perezidante, babanza kumushukisha imyanya ; babonye nta cyo bitanze (kuko twabyamaganye ku mugaragaro), bakoresha intasi ziri mu Rwanda no hirya no hino zimubeshya ngo ziramushyigikiye ndetse ko ziteguye kumufasha mu byo yazisaba byose !
- Ubutegetsi bwa FPR bwanze gutanga impapuro z’inzira kw’ikipe yagombaga kujyana na Ingabire baziha abantu babili gusa : INGABIRE na TULIKUMANA utari kuli lisiti y’abagombaga kujya mu Rwanda mu kiciro cyambere kuko hari indi mirimo ishyaka ryari ryaramushinze yagombaga kubanza kurangiza. Abari basanzwe bafite passeport z’u Rwanda nka NKIKO, na NDEREYEHE wayisabye akayihabwa ariko akaba yari amaze iminsi afitanye amasinde akomeye na Victoire ku bulyo yari yareguye ku mirimo yari ashinzwe, bahiye ubwoba barabigarama bituma INGABIRE ajyana n’abantu atanazi neza nka ba NTAWANGUNDI na ba RUKUNDO byaje kugaragara nyuma ko bari ba gatumwa.
- FPR yakoresheshe zimwe mu ncuti zayo z’abanyamahanga zinjira mu mabanga yose ya FDU-INKINGI ziyahawe na bimwe mu byegera bya Victoire bisanzwe bitunzwe no gukorera inzego z’ubutasi z’ibihugu by’amahanga. Ni uko abayobozi bamwe ba FDU-INKINGI baguye mu mutego w’abo banyamahanga bababeshyaga ko hari icyo babamarira nyamara ari ukugira ngo babone amakuru yo gushyira Kagame.
- Isohoka rya Raporo y’impuguke z’umuryango w’abibumbye ivuga ko FDU-INKINGI ikorana na FDLR.
Byabaye ngombwa ko ayo marenga n’izindi mbogamizi zariho bisuzumwa bigafatirwa umwanzuro. Hemejwe ko FDU-INKINGI igomba guheza ikinyoma, Umuyobozi Mukuru n’ikipe iciriritse y’abantu yihitiyemo bakabanza gukora urugendo mu Rwanda, bagasaba kubonana n’inzego zishinzwe kwandika amashyaka ndetse n’abayobozi b’igihugu bo mu rwego rwo hejuru tukareba uko ubutegetsi bubyifatamo n’ubwo tutari tuyobewe ko ubutegetsi bwa FPR mu mvugo n’ingiro ari nk’urumili n’umwijima. Ikiciro cya mbere cy’urwo rugendo cyagombaga kurangira ku italiki ya 6 gashyantare 2010, nk’uko bigaragara ku matike y’indege, Victoire akagaruka hagakorwa « évaluation ». Ababikurikiraniraga hafi kandi bazi ko ari umukandida ari n’ishyaka ntawigeze ata igihe ngo arategura progaramu yo kwiyamamaza.
Ba bandi navuze hejuru babyemeye batabyemeye, bigumira muri « logique » y’amatora n’inyungu bashobora kuvanamo, bikomereza gahunda zabo birengagiza gahunda z’ishyaka. Ni bo bagiriye inama Victoire kutubahiriza ibyemezo by’ishyaka. Babonye Kigali itangiye kumugera amajanja ishaka kumufunga ni bwo bashatse kugaruka ku cyo bari banze, bemera ko noneho ashobora kugaruka le 23/03/2010 bikavugwa ko aje gusura umulyango! Ni nabo bamugiriye inama yo guhungira muri ambassade y’Ubwongereza nyuma byakwanga bakavuga ko yari yagiyeyo mu mubonano w’amasaha 5 n’Ambasaderi bazi neza ko nta na hamwe biba kw’isi.
Byateye imbogamizi nyinshi mu mitunganyirize y’inshingano za buri wese mu mirimo ashinzwe cyane cyane mu mirimo y’ubuyobozi.
Gushyiraho Komite nshyigikirabikorwa bya FDU (Comité de Soutien) le 03/04/2010 byari ubulyo bwo gushakira umuti ibyo bibazo ngo turebe ko hari ibyo twaramira.Mu by’ukuli CS (hanze y’igihugu) na Victoire (imbere mu gihugu) ni bo bari bagize ubuyobozi bwa FDU-INKIGI. Komite Nshingabikorwa y’agateganyo (Comité Exécutif Provisoire) yari yarashyizweho le 13/03/2010 n’abashakaga kwigarurira ishyaka burundu ngo barikoreshe ibyo bishakiye mu nyungu zabo bwite. Ni bo mujya mwumva bavuga bati ishyaka ryaratashye, n’ubuyobozi bwa ryo buri mu Rwanda. Nyamara ntawe uyobobewe ko buri kantu, ari amafranga, ari gahunda z’ishyaka, ari inyandiko z’ubwoko bwose (amatangazo, déclarations, prises de position, mémos byandikwa n’abari hanze bagashyiraho amazina y’udukingirizo turi mu Rwanda ngo ni CEP), ari za mitingi za politiki, ari amasezerano y’ubufatanye n’andi mashyaka ari hanze…mbese ibikorwa byose bijyanye n’ubuyobozi bw’ishyaka biri mu maboko y’abakorera hanze. Injiji zonyine ni zo zikemera ikinyoma ko ubuyobozi bwa FDU-INKINGI buri mu Rwanda.
Gushyiraho CS ariko ntibyakemuye ibibazo byose. Urwishe ya nka rwakomeje kuyibamo na twe dukomeza guhomera iyonkeje kugira ngo turwane kuri Victoire. Igihe byari bimaze no kugaragara ku bulyo budasubirwaho ko ishyaka ritazandikwa, ko n’umukandida wacu atazashobora kwiyamamaza, na bwo ntibashizwe. Babanje kuvuga ko mu gihe Kagame azatangira kwiyamamaza, Victoire azazenguruka u Rwanda na we akamamaza amatwara ya FDU-INKINGI ! Nyamara byari bizwi ko Victoire adashobora kurenga umutaru kuko yari abujijwe kurenga imbibi z’umujyi wa Kigali. Nyuma bati hari abazungu batwemereye ko amatora azigizwayo kugera ikibazo cya FDU-INKINGI kirangiye ! Byahe ! Aho amatora arangiriye, barayamaganye bavuga ko batemera ibyavuye muri ayo matora (ibi byo tubihuriyeho) bukeye bati turashaka ko Kagame ashyiraho guverinoma y’ubumwe na twe tukajyamo !
Aho Victoire afatiwe agafungwa, ho byahumiye ku mirali. Baboneyeho umwanya wo kwongera kumugenderaho bakoresha iryo fungwa rye mu nyungu za bo babeshya ko ari we wabatumye ari na ko FPR ibacejesha ibabyinisha muzunga.
Kuba ibibazo byo muri FDU-INKINGI bidakemuka kugeza na n’ubu nta kindi ni uko agatsiko gashaka kuyibohoza kayibujije gukora nk’ishyaka. Ako gatsiko karacyari mu myumvire y’umuco wa cyami cyangwa y’ubutegetsi bw’igitugu aho kibwira ko ari ko shyaka : inzego z’ishyaka, amategeko agenga ishyaka na disipuline nta cyo bibabwiye.!. Incuro nyinshi abayobozi b’ako gaco bagiye banga gukorera mu nzego bagahitamo gufata ibyemezo uko bishakiye bakabizana bakabitura hejuru y’abandi cyangwa se twamara gufata ibyemezo hamwe bakiherera bakabihindura . Mu gihe bivugira ko ishyaka riri mu Rwanda, n’ubuyobozi bwalyo bukaba ari ho buri, bavuga ko bayobora icyo bise « Komite mpuzabikorwa » itazwi na hamwe mu mategeko agenga FDU-INKINGI ariko bigaragara ko iri hejuru y’inzego za FDU. Wababwira uti ese niba ishyaka riri mu Rwanda kandi niba koko nk’uko mubivuga mwemera ko « Komite Nshingabikorwa y’Agateganyo » ari yo iyobora FDU-INKINGI, mwe muhuza ibikorwa bya FDU-INKINGI mute ndetse mukageza n’aho musinya amasazerano n’amashyaka akorera hanze, kandi amategeko agenga amashyaka mu Rwanda atemerera amashyaka kugira amashami n’inzego hanze y’igihugu, bakabura igisobanuro gifatika usibye kubeshya ngo abatemera amafuti yabo ni abagambanyi bakorera FPR. Nyamara abo bakomeje kwihisha inyuma no kwita ubuyobozi bw’ishyaka buri i Kigali ni abakozi ba DMI bari bashinzwe gucunga Victoire amanywa n’ijoro, dore ko banabanaga mu nzu, aho agiye ntabasige, uwo baganiriye wese bakaba bahari bikarara bigeze muri DMI. Abo bose kandi ni Vital UWUMUREMYI, uriya washinje Victoire mu rubanze rwe, wabazanye !.Kuva aho bigaragariye ko na NTAWANGUNDI yari gatumwa, tukaza kumenya ko RUKUNDO (na we waherekeje Victoire) ari we washyize ku mbuga amatangazo y’icyiswe CDF, n’uwari umunyamabanga wihariye wa Victoire akaba yarakoreye DMI mu Ruhengeri imyaka igera kuli irindwi, ubwanjye, nka Perezida wa CS, nasabye ko hakorwa iperereza kugira ngo tumenye uwarangiye Victoire abo bantu bose, ka gatsiko navugaga kantera utwatsi kuko katifuzaga ko ukuri kujya ahagaragara.
Kuba FDU-INKINGI itaranditswe nk’ishyaka ryemewe n’amategeko ryashobora gukomeza inshingano zaryo, no gukangura ku buryo bukomeye abari mu gihugu n’abari hanze yabo, ikabahuza mu guhindura u Rwanda igihugu cya bose kandi kigendera kuri demokrasi, byashyize ishyaka mu gihirahiro, n’ubwo kutaryandika ntawe utarabibonaga usibye impumyi. Aho kugirango ba bandi bagarure ubwenge ku gihe twicare turebere hamwe tunageze ku. Banyarwanda imishinga mishya duteganya gushyira mu bikorwa mu nzego zinyuranye muri gahunda twiyemeje yo kuvanaho Kagame na “système” ye, bagize isoni zo kwemera ko bari baribeshye bahitamo inzira z’ubusamo n’amacakubili batazi ko barimo gufasha Kagame mw’ikinamico yapanze kuva kera. Kugira ngo babigereho bitabavunnye bikomye Ubuyobozi Bukuru karahava bakoresheje ubulyo bumwe no muri za 90-94 ubwo impinja, ibitambambuga, abakecuru, abasaza, amajigija, ibimuga, inkumi n’abasore bicwaga n’intagondwa zivuga ko zirimo kwivuna umwanzi, zitazi ko zirimo guharurira umuhanda Inkotanyi nyazo ! Nta we utarabona aho iyo myumvire igejeje Abanyarwanda.
Igishimishije ni uko uko iminsi ihita ikinyoma kigenda gitahurwa, ibirura byari byaritwikiriye uruhu rw’intama bikaba byaratangiye kwiyambika ubusa n’Abanyarwanda bakaba bagenda barushaho gusobanukirwa. Ikibabaje ni uko ibyo birura byagize Victoire icyambu cy’inyungu zabyo bikamuroha mu kaga. Ibi ariko ntibizaduca intege; ikivi yatangiye tugomba kugisoza. Biradusaba ariko ko muri FDU-INKINGI duhugukirwa na politiki tukanashishikarira gukora nk’ishyaka, tukamenya iyo tuva n’aho tugana, icyo dushaka n’uko twakigeraho, tukamenya kugena gahunda yo kukigeraho no guteganya ibikenewe… kandi tukagira disipuline, tukanirinda akajagari.


text:
Umuyobozi w’iyi Banki, Dr.Diane Karusisi, yabitangaje ubwo abakozi bayo, Minisitiri w’Umutungo Kamere(Ubutaka, amashyamba, ibidukikije n’ubucukuzi bw’amabuye y’agaciro), Dr Vincent Biruta n’abaturage bo mu murenge wa Karangazi, bateraga ibiti 1000 mu gitondo cyo kuri uyu wa Gatandatu, tariki ya 22 Ukwakira 2016, mu rwego rwo kwizihiza isabukuru y’imyaka 50 iyi Banki imaze ikora.
Diane Karusisi, yavuze ko kugira ngo iki kigo gikomeze gutera imbere n’igihugu muri rusange, hakenewe ko habungwabungwa ibidukikije.
Yagize ati ” Turi kwizihiza imyaka 50 Banki ya Kigali imaze ikora, ariko twasanze kugira ngo irusheho gutera imbere ari uko twabungabunga ibidukikije. Twifuje gufatanya na Leta n’abandi bafatanyabikorwa kugira ngo turebe ko ikirere cyacu cyarushaho kuba cyiza.”
Yongeyeho ati “ Muri Banki dukoresha impapuro byinshi kandi tuzi aho ziva, dufite gahunda yo guca ikoreshwa ryazo muri banki yacu tugakoresha uburyo bw’ikoranabuhanga, bwaba ubwa mudasobwa cyangwa telefoni.
Minisitiri w’Umutungo Kamere ( Ubutaka, amashyamba, ibidukikije n’ubucukuzi bw’amabuye y’agaciro), Dr Vincent Biruta na we wari witabiriye uwo muhango, yavuze ko ashimira BK by’Umwihariko kuko ngo ari cyo kigo cyonyine cyigenga kibashije kwibwiriza gutera ibiti ntawe ubigisabye.
Yagize ati “ Ni ubwambere ikigo cyikorera gikoze gahunda nk’iyi, atari Minisiteri y’Umutungo kamere yabibasabye, atari Inama y’Abaminisitiri yabibasabye, bo ubwabo bakicara bakavuga bati ’tugiye kwizihiza isabukuru y’imyaka 50 dute?’, kuyizihiza rero batera amashyamba ni ikintu cyiza cyane.”
Minisitiri Biruta, yavuze ko Minisiteri y’Umutungo kamere na Banki ya Kigali, bazakomeza gukurikirana ibiti byatewe kugira ngo bizakure neza.
Banki ya Kigali iri kwizihiza imyaka 50 imaze ishinzwe, ni muri urwo rwego yahisemo kubikora itera amashyamba mu rwego rwo kubungabunga ibidukikije. Uyu munsi yateye ibiti 1000, muri gahunda bafite yo gutera ibiti ibihumbi 150.
Gahunda iyi banki ifite yo guca impapuro mu kazi kayo, yayitangiye ubwo yatangiza gahunda yo kubitsa no kubikuza hakoreshejwe ikarita y’ikoranabuhanga no gukoresha telefoni mu bikorwa bya Banki bise Mobile Banking.


text:
Inyama z’umutuku ni ukuvuga iz’inka, iz’ ingurube n’ ihene, ubusanzwe ni nziza ku mubiri kuko zirimo intungamubiri ; gusa iyo umuntu akabije kurya nyinshi bishobora kumutera ibibazo bitandukanye.
Muri rusange, abanyarwanda bakunda inyama cyane kubera ko ari ikiribwa kitaboneka cyane mu ngo zabo, ku buryo abo mu byaro bazita ‘imboneka-rimwe’. Ugize amahirwe yo kubaho neza akumva ko guca agahigo ari ukuzirya buri munsi.
Mu tubari dutandukanye usanga abafata icupa akenshi bafata na brochette.
Mu mijyi abantu barimo ibice bitatu bikurikira ukurikije n’imirire yabo :
- Hari abiyumvamo ko barya bya gisirimu usanga ifunguro ryabo ritaburaho inyama kandi zikaranze, bakarya nyinshi kandi buri munsi bikaba atari byiza
- abandi ni abantu basanzwe bashobora kubona ifunguro rya buri munsi, abo nabo usanga akenshi kumara iminsi 2 batariye akanyama bidashoboka, aba nabo bagomba kumenya urugero rukwiriye
- Hari n’abafite amikoro make, mbega batabasha kugura inyama mu mago yabo buri munsi, abo usanga ahanini bitungiwe n’icyo mu mujyi bita imvange( ibirayi, ibishyimbo, dodo, n’igitoki bivanze bitekeye hamwe). Nabyo si byiza kuko inyama zifite intungamubiri zikenewe.
Nibura umuntu muzima, (udafite ikibazo na kimwe cy’uburwayi mu mubiri we) byaba byiza ariye munsi ya garama 500 cyangwa inusu (1/2kg) mu cyumweru. Kugira ngo ubigereho wakwirinda kurya inyama z’umutuku buri munsi, ukaziteganyiriza umunsi umwe cyangwa ibiri mu cyumweru.
Mu kubara kandi umubare w’Inyama zitukura urya washyiramo na boulette, amasambuza, jambon, paté na saucisson zikunzwe kuribwa cyane mu Rwanda. Ugomba kongeraho kandi brochette ku bakunda gusohokera mu tubari.
Umuntu ufite icyocyezo yatubwiye ko kuri brochette isanzwe inusu y’inyama yakorwamo brochette hagati y’enye n’eshanu.
Ingaruka zo kurya inyama nyinshi
Abashakashatsi batandukanye bagaragaza ko kurya inyama ku buryo burengeje urugero bigira ingaruka ku buzima bw’ umuntu.
Zimwe mu ngaruka ni izi : kuribwa mu ngingo, kurwara indwara zitandukanye zirimo kanseri, gute (Gut) n’ izindi.
Inyama zitukura kandi ubushakashatsi bumwe na bumwe bwerekanye ko zishobora kuba intandaro yo kugira indwara z’umutima ngo bitewe n’ibinure bikaze zigira.
Muri rusange ubushakashatsi bukaba bugaragaza ko inyama zitukura zishobora kuba intandaro yo kurwara indwara zifata imiyoboro y’amaraso.
Abashakashatsi kandi bemeza ko inyama zitukura zishobora gukurura indwara ya Diyabete y’urwego rwa Kabiri.
Ikindi ni uko umubiri ukora sport wo ushobora kwihanganira ingaruka twavuze, ariko ku bantu batinyeganyeza ingaruka ziba ari zose. Siporo rero ni iyangombwa kugira ngo umubiri ugabanye ibyo udakeneye gukoresha.


text:
Matayo 16:18 - Nanjye ndakubwira nti ’Uri Petero, kandi nzubaka Itorero ryanjye kuri urwo rutare, kandi amarembo y’ikuzimu ntazarishobora.’
Natangiye kuvuga ku mutwe w’ijambo witwa ngo "Itorero rya Kristo mu mugambi w’Imana". Nabanje mvuga icyo Itorero ritari. Naje no kuvuga icyo Itorero risobanura ndetse n’impamvu ari ngombwa ko buri Mukristoagira Itorero.
Uno munsi nifuje kubagezaho inyigisho yateguwe n’umwe mu bantu basanzwe bakurikirana inyigisho nyuza ku rubuga. Impamvu mpisemo kuba ariyo mbagezaho n’uko ihuye cyane n’isomo narinabateguriye. Dore inyandiko ye uko ivuga:
Muraho pastor. Thème y’Itorero ko iradufasha cyane aho turi. May God bless you.
Nifuje kugira contribution natanga kuri iyo thème. Itorero ririmo uburyo bubiri:
1. Itore nka Institution. Iri twashaka twarivuga ku bwinshi tuti Amatorero, kuko ni menshi. Ni organisations z’abakristo basengera hamwe, bazwi, baziranye(membership). Basengera ahantu hazwi mugihe runaka.
2. Itorero nka communauté y’abizera Yesu. Iri Torero ni rimwe, ntabwo ari menshi. Iri Totero rigizwe n’abantu bose bizera Yesu byukuri bo mubihe byose. Niryo ryitwa "umubiri wa Kristo". Niryo Yesu yavuze ko azaryubaka ku rutare n’amarembo y’ikuzimu ntashobore kurisenya. N’iryera n’abarigize bose n’abera. Ubu buryo bubiri bw’Itorero burakenewe, buruzuzanya ariko buranatandukanyeho buke:
1. Abamembres b’itorero rya intitution barazwi bari kuri liste ya Pastor, abamembres b’Itorero ry’umubiri wa Kristo ntibazwi, banyanyagiye muma institutions yo mubihe byose, Imana niyo ibazi.
2. Umuntu ashobora kuba muri institution ariko atari uwera, tout comme yaba uwera nta institution abarizwamo. Ariko nibyiza ko umukristo wese agira institution abarizwamo kuko bimufitiye akamaro gakomeye nk’uko wabivuze muri post yawe.
3. Ama institution niyo ashinzwe kwereka abantu inzira y’agakiza kw’isi ariko abayarimo siko bose bakijijwe.
Iyi niyo contribution yanje kuri iyi thème (...)
Thank you and may God bless you once again. Shalom shalom. ML


text:
Umuvugabutumwa mpuzamahanga Bishop T.D. Jakes yatangaje ko abagore bakwiye kwibuka ko nubwo ijambo ry’Imana ribasaba kugandukira abagabo babo, ariko atari buri wese kuko iki gikorwa kigomba kurangirira mu rugo.
Ibi T.D. Jakes yabitangarije mu nama yagutse ku miyoborere yaberaga i Windhoek mu gihugu cya Namibiya, nibwo yibukije abagore ko icyo Bibiliya ibasaba cyo kugandukira abagabo kigarukira mu ngo zabo, batagomba kuganduka imbere ya buri mugabo babonye wese. Iyi nama yamaze iminsi ibiri yareberaga hamwe uburyo abagore bahuza inshingano baba bafite mu kazi gasanzwe ndetse no kubahiriza ibyo basabwa mu ngo zabo.
The Christian Post yavuze ko Jakes yifashishije ijambo ry’Imana yagize ati ‘’ Bibiliya ivuga ko abagore bagomba kuganduka, si ku bagabo bose, ahubwo umugore akagandukira umugabo we.’’ Akomeza agira ati ‘’Imana yashyizeho uburyo urugo rubaho, ibyo rero ntabwo ari byo uterura ngo ujye kubikora ahandi.’’
Ati ‘’ ikibazo kiba kwibaza ngo ibyo bishyirwa mu bikorwa ryari kuri nde? Ushobora kuba umuyobozi mukuru w’ikigo gikomeye ( CEO) ariko bishobora guhinduka ugeze mu cyumba iwawe!ugomba kwiga gutandukanya inshingano bitewe n’aho uri, kuko nutabikora gutyo bizakugora.’’
Jakes yanagarutse ku buryo abagore bakomeza gutera imbere muri Afurika yunze ubumwe, avuga ko iyo bigenze gutya ntawongera guhonyora uburenganzira bwabo uko yiboneye. Ati ‘’Twabonye impinduka muri Amerika mugihe cy’impinduramatwara, umugore yari ameze nk’umutungo, ntabwo rero ari ibintu by’umwihariko muri Afurika, Ubuhindi cyangwa Aziya.’’
Akomeza avuga ko yishimira intambwe iterwa muri Afurika, ati ‘’ kuri jye umugore mwiza ni uwuzuza ibyo asabwa nk’umugore, nkunda umugore w’umuhanga, wakwikorerera n’umutwaro, bagore mukwiye kuba abadutwaza atari abo dutwara.’’ Ubusanzwe Bibiliya isaba abagore kuganduka kuko itorero rigandukira Kristo, ariko ntawe ukwiye gutwara ubusobanuro bwaryo nabi ngo atekereze ko umugore ari igikoresho cye.
Bishop T.D Jakes ni umushumba mukuru w’itorero ryitwa Potter’s House Church riherereye i Dallas muri Texas, rikaba itorero ryagutse kuko rifite abayoboke basaga ibihumbi 30 ( 30,000).


text:
Bahamya ko korora kijyambere byabateje imbere
Abaturage bo mu Karere ka Kirehe barishimira ko basezereye indwara ziterwa n’imirire mibi bakaba bamaze kwiteza imbere babikesha korora neza inka bahawe n’umuterankunga Heifer.
Bamwe muri abo baturage bavuga ko babagaho mu bukene bafite n’imirire mibi ariko ngo aho umushinga wa "Heifer" uziye ukaboroza inka bamaze kwiteza imbere binyuze mu ma makoperative y’ubworozi.
Uwitwa Ndatimana Spéciose avuga ko nyuma yo guhabwa inka muri 2010 imugejeje kuri byinshi mu iterambere ry’urugo rwe aho na we afasha abandi.
Ati “Nta sambu twagiraga twari abakene dufite n’ikibazo cy’imirire mibi, ariko aho bampereye inka bakampa n’amahugurwa y’uko ngomba kuyorora ingejeje ku bukire! Natorewe guhagararira umurenge mu borozi ba kijyambere mba uwa mbere mu karere bampemba biyogaze y’agaciro k’amafaranga ibihumbi 900 bampa na moto”.
Akomeza avuga ko iyo nka yakomeje kororoka, ibageza ku isambu y’ibihumbi 400 bezamo toni y’ibigori n’imifuka itanu y’ibishyimbo buri gihembwe, akavuga ko bafasha abaturanyi bataragerwaho n’iyo gahunda babakamira mu kubafasha kurwanya indwara ziterwa n’imirire mibi.
Ndatimana,na we avuga ko nyuma yo guhabwa inka yamukuye mu bukene bukabije yari afite akaba ageze ku rwego rushimishije.
Atim“Nahoze ndi umukene rwimbi ariko naguze isambu isaga hegitari, nubaka inzu ya kijyambere ushatse inka y’icyororo ayikura iwanjye”.
Umushinga "Heifer" ukomeje igikorwa cyo gufasha aborozi bibumbiye mu makoperative y’ubworozi ubaha ibikoresho binyuranye bigizwe n’ibyifashishwa mu gutera amatungo intanga na za moto zizifashishwa mu kugeza amata ku makusanyirizo.
Kayumba Charles, Umuyobozi wa "Heifer" mu Rwanda, asaba amakoperative gukoresha neza ibikoresho bahabwa kandi baharanira kongera umusaruro uturuka k’umukamo baharanira iterambere.
Muzungu Gerald Umuyobozi w’Akarere ka Kirehe, ashimira umushinga wa "Heifer" ku bufatanye n’umushinga KWAMP ku iterambere umaze kugeza ku baturage binyuze mu bworozi.
Yasabye abaturage gukoresha neza amahirwe bahabwa n’umushinga "Heifer" bakazamura umusaruro uva mu bworozi kandi baharanira korora amatungo atanga umusaruro.
Heifer-International ni umushinga wita ku bworozi ukaba ukorera i Kirehe ku bufatanye n’umushinga wa KWAMP ufasha abaturage mu iterambere ry’ubuhinzi n’ubworozi.
Ibitekerezo ( 1 )
Uyu mushinga ni uwo gushimwa pe! Kuko umusaruro uraboneka aho intera y’umuturage igaragara akwereka aho yavuye ,aho ageze n’aho agana! Ikibazo ngize kiri kuri biriya bikoresho, cyane cyane za "moto" , ni nziza kandi zishobora kuba zikomeye, ni na byiza gusaba ko zifatwa neza, ariko se ko ejo n’ejo bundi zatangira gusaba ko ibyuma byazo bisimburwa, aho haba haratekerejwe?! Kuko bitabaye ibyo ejo twazazibona "ziparitse" zarabuze uko zisanwa! Ariko rero uyu mushinga ni uwo gushima muri rusange.


text:
Abagore baryoherwa n’imibonano mpuzabitsina mu buryo butandukanye ariko nugenzura neza uzasanga uburyo bagaragazamo ibyishimo byabo budatandukanye cyane kuko ibikubiye muri iyi nkuru tugiye kubagezaho byo ni rusange.
Iyo umugore yishimiye uburyo ateye akabariro,umugabo nawe arabimenya kuko umugore abimwereka muri ubu buryo:
Mu gihe cyo gutera akabariro abagore benshi iyo banyuzwe n’uburyo bayikozemo usanga basakuza mu gihe cyo kuyikora. Uku gusakuza ntabwo baba basakuza cyane ahubwo baba baniha buhoro buhoro ariko hari n’abo ibyishimo birenga bagasakuza cyane.
Kumwenyura mu gihe cyo gutera akabariro nacyo ni ikindi kimenyetso gishobora kukwereka ko umugore yishimimye kuko iyo witegereje mu maso ye ubona hakeye kandi hagaragaza ibyishimo. Ubundi nanone iyo umugore yishimiye uburyo ateyemo akabariro, usanga afite amasoni yo kureba mu maso uwo bakoranye icyo gikorwa haba mu gihe batararangiza na nyuma yo kurangiza.
Umugore wishimiye icyo gikorwa kandi ntatana no gushimira uwo bamaze gufatanya ibyishimo kuko akenshi iyo abonye umugabo arangije kandi nawe akumva anyuzwe rwose ahita abwira umugabo mu ijwi rituje ati”urakoze”. Iyo atabashije kubivuga atyo ahita amusoma ku munwa nacyo ni ikimenyetso cy’uko yishimye.
Guceceka umwanya munini ntacyo umugore avuga nyuma yo kurangiza gutera akabariro nabyo ni ikindi kimenyetso kuko burya biba byamurenze yabuze uburyo ashimiramo. Guseka ubusa nacyo ni ikindi kimenyetso gishobora kugaragaza ibyo byishimo kuko iyo umugore arebanye n’uwo bamaze kwishimishanya arisetsa kandi ntiyapfa kubikora atishimye ahubwo aba yabuze uburyo ashimira umukunzi we uburyo amaze kumushimishamo. Hari abandi bagore na none bishimira iki gikorwa bagahita baha impano cyangwa bagatanga amasezerano akomeye ku bakunzi babo bakaba bahita banabagabira ibintu runaka bitewe n’uburyo bishimye.
Gusa ibi byo bikunda gukorwa n’abagore bakoranye iki gikorwa n’abantu batari abagabo babo mu rwego rwo kugirango yigarurire burundu uwo muntu umushimishije.
Abagabo rero kugirango bashimishe abagore babo bagomba gukora uburyo bwose babona bimwe muri ibi bimenyetso ku bagore babo kugirango bamenye ko babashije kuzuza inshingano zabo uko bikwiye.
MUKANZIZA Pascasie/gukunda.com
Photo: Ynaija.com
Umugore Ashoborakunyunyuzwa Mugihe Atera Amazi,


text:
Menshi mu mazina y’amanyamahanga benshi bitwa ntibazi aho akomoka cyangwa icyo asobanura. turagufasha kumenya amwe muri yo ndetse nimwe mu miterere ikunze kuranga abantu bayitwa.
Dore amwe muo mwifuje kumenya:
Pacifiqueni izina ry’abakobwa rikomoka ku rurimi rw’Ikilatini rikaba risobanura “Umunyamahoro”. Ba Pacifique bakunze kurangwa no gukunda imiryango yabo, nta kavuyo bagira, bubahiriza inshingano, bagira ibitekerezo b yagutse kandi barakora kurusha kuvuga.
Elizabethni izina ry’abakobwa rikomoka ku rurimi rw’Igiheburayi rikaba risobanura “Imana ni isezerano”. Ba Elizabeth bakunze kurangwa no gufata umwanya uhagije bagatekereza ku byo babona, ni abahanga, bazi gufata ibyemezo, baririnda kandi bahorana inyota yo kumenya.
Clément ni izina ry’abahungu rikomoka mu ruyrimi rw’Ikilatini rikaba risobanura “Umutuzo n’ubugiraneza”. Ba Clément bakunze kurangwa no kutivanga mu buzima bw’abandi, baha agaciro ibitekerezo kurusha ibintu bifatika, ni inyangamugayo, babanza gutekereza mbere yo kugira icyo bakora kandi baritanga cyane.
Diane ni izina ry’abakobwa rikomoka ku rurimi rw’Ikilatini rikaba risobanura “ukomoka ku Mana”. Ba Diane barangwa no kubahiriza inshingano zabo, bakunda imiryango yabo, baganza cyane abo bari kumwe mu matsinda atandukanye bazi gukemura ibibazo kandi birinda ikaduruvayo mu byo bakora byose.
Rebeccani izina ry’abakobwa rikomoka ku rurimi rw’ikigereki risobanura “Uwijuse”. Ba Rebecca barangwa n’ibakwe mu byo bakora byose, babasha kuyobora, bazi gufata ibyemezo, bazi gucunga umutungo kandi bagira umurava cyane mu byo bakora ku buryo ntakibasha kubabuza gukora ibyo biyemeje.
Eddyni izina ry’abahungu rikaba rikunze gukoreshwa nk’impine y’amazina yose atangizwa na Ed. Ba Eddy barangwa no gutekereza cyane kubyo babona, babasha kumenya ukuri ku buryo bworoshye, ntibahemuka, bamenyera vuba kandi babasha kuvuga no gusobanura neza ibyo babonye cyangwa bumvise kubyuryo ubumva asa n’uwari uhibereye.
Irisni izina ry’abakobwa rikomoka ku rurimi rw’Ikigereki rikaba risobanura “Umukororombya”. Ba Iris barangwa no kuba abayobozi beza, bazi kwirinda, iyo biyemeje gukora ikintu baba bumva ntacyabaca intege, barigenga kandi bagira ibakwe.
Aliciani izina ry’abakobwa rikomoka ku rurimi rw’Ikidage rikaba risobanura “ukomoka I bwami”. Ba Alicia bakunze kurangwa no kugira uburyo bwabo bwihariye bwo gukora, babasha kuyobora, babasha kumvikanisha ibitekerezo byabo, ibyo biyemeje barabisoza kandi bakorana umwete cyane.
Nawe uramutrse hari iryo wifuza kumenya waritwandikira tukazarikubwira mu nkuru yacu itaha.
35,595 total views, 22 views today


text:
Burera: Bagaragaza impungenge zituma bamwe batseta ibirenge mu kubitsa muri SACCO
Abaturage batandukanye bo mu karere ka Burera batangaza ko hari abadashishikarira kubitsa amafaranga yabo muri za SACCO ngo kuko bazifata nka bya bigo by’imari iciriritse (Microfinances) byakoreye mu Rwanda bikaza guhomba, amafaranga y’abaturage agatwarwa na ba bihemu banze kwishyura ibyo bigo by’imari.
Abaturage bavuga ko ibyo bigo by’imari bindi byari byegerejwe abaturage, byatangiye bitanga serivisi zijya kumera nk’iza SACCO. Ngo ariko byaje kugira imikorere mibi ituma bihomba bifunga imiryango, bamwe mu baturage baburiramo amafaranga yabo byari bibabikiye.
Nubwo hari bamwe mu baturage bashishikariye kubitsa muri SACCO abandi bo baracyagendera kuri ayo mateka mabi ibyo bigo by’imari bindi byabasigiye, bumva ko SACCO nazo zishobora kumera nkabyo.
Mu giturage abatabitsa muri SACCO ngo bahitamo kujya mu bimina, amafaranga yabo bakajya bayagurizanya nabo bari kumwe muri ibyo bimina.
Habumuremyi Ignas agira ati “Ubundi abaturage, abenshi badakunze kwitabira kubitsa muri SACCO, bavuga yuko babyitiranya n’ariya ma banki yari yabaye inzaduka. Ahubwo kugeza ubu bafite nk’ibimina ubundi udushyirahamwe bagenda bagurizanya.”
Bakunzibake Jean Bosco yungamo ati “Haje amabanki mbere abaturage bakajya babitsamo amafaranga noneho mu kubikuza bikaba ingorabahizi, bamwe arabura, amabanki ageze igihe aragenda, yambuye abaturage!”
Impungenge aba baturage bafite bavuga ko zifite ishingiro. Ubuyobozi bw’akarere ka Burera bugaragaza ko amafaranga y’u Rwanda abarirwa muri miliyoni 42 ari yo ba bihemu bambuye ibyo bigo by’imari iciriritse byahombye, byakoreraga muri ako karere.
Ayo mafaranga yose ngo yari ay’abanyaburera. Ubu buyobozi ngo bwashyizeho itsinda ryo kugaruza ayo mafaranga. Ariko kugeza ubu ntiharatangazwa amaze kugaruzwa kuko bamwe muri ba bihemu hatazwi irengero ryabo.
Ikibazo cy’umutekano w’amafaranga
Ikindi gituma bamwe mu baturage badashishikarira kujya kubitsa amafaranga yabo muri SACCO ngo ni uko bakemanga umutekano w’amafaranga yabo.
Habumugisha Phocas, umuyobozi wa Iyungure SACCO ikorera mu murenge wa Cyanika, nawe ahamya ko nta buryo bwihariye SACCO zifite, bwo gucunga umutekano w’amafaranga y’abaturage. Ibyo nabyo ngo ni inzitizi.
Agira ati “Umutekano w’amafaranga ni ikibazo kigaragara cyakomeje kunanirana. Uburyo dutwaramo amafaranga ku ma banki: mu mifuka, kuri moto, mu matagisi, nta muntu uguherekeje, ugatwara miliyoni (z’amafaranga y’u Rwanda) eshanu, esheshatu, zingahe! Ni ikindi kibazo.”
Akomeza avuga ko kuri ubu Iyungure SACCO ifite abanyamuryango babarirwa mu 4000 mu baturage babarirwa mu bihumbi 18 batuye mu murenge wa Cyanika, bagomba gukorana n’ibigo by’imari. Ngo uwo mubare uracyari muto.
Nubwo hagaragazwa ibyo bibazo byose bituma abaturage badashishikarira kuzitsa muri SACCO, ubuyobozi bw’akarere ka Burera buhamya ko abaturage bitabira gukorana n’ibigo by’imari bikorera muri ako karere, babarirwa mu kigero cy 63%.
Abenshi muri abo ngo ni ababitsa muri za SACCO kuko ari byo bigo by’imari byegereye abaturage cyane.
Ngo baharanira ko uwo mubare wiyongera kuko bakomeza gushishikariza abaturage kwizigamira babereka ko aribwo buryo bwihuse buzabageza ku iterambere.


text:
Inkuru y’urubuga 7sur7 ivuga ko John akimara gukeka umugore we yatangiye kumukurikirana ariko asanga aba agiye ku kazi.
Nyuma yaho yaje kwigira inama yo gukurikirana inzira anyuramo ava ku kazi, akoresheje drone, ndetse aza no gufata amashusho.
John ngo yabonye umugore we aretse inzira imucyura mu rugo ahubwo anyura indi, aho yahuriye n’umugabo babanje gusomana mbere yo kumushyira mu modoka baragenda nk’uko amafoto ya Drone yabyerekanye.
Nyuma y’iminsi ibiri amwifatiye akoresheje Drone, John yeretse umugore we ayo mashusho maze umugore atangira kurira karahava.
Umugabo we yamusendeye mu ruhame avuga ko batakongera kubana nubwo bari bamaranye imyaka 18 babana nk’umugore n’umugabo ndetse n’ayo mashusho ayashyira kuri Youtube.
John ati "Ibyo kubana kwanjye na we birarangiye, n’iyo namubabarira yajya atinda nkumva ko ari ibyo yagiyemo cyangwa nanjye nkajya mpora mbitekerezaho.”
Yakomeje agira ati “Nkunda abana banjye n’umugore wanjye ariko sinashobora kubakira hejuru y’iryo kosa.”
Aya mashusho yafashwe na John agaragaza uburyo yabonye umugore we amuca inyuma akoresheje drone, yayashyize kuri youtube tariki ya 14 Ugushyingo 2016, kuri ubu imaze kurebwa n’abasaga miliyoni icyenda.
John asobanura uburyo yamenye ko umugore we amuca inyuma akoresheje amashusho ya Drones


text:
Abahanuzikazi 9 utari uzi bavugwa muri Bibiliya
Mu gihe cya kera nubwo wasangaga badaha abagore agaciro, Imana yo yabafataga nk’abagaciro kuko yagiye ibakoresha mu bihe bitandukanye. Mu bo Imana yakoresheje hari abo Bibiliya ivuga ko bari abahanuzi. Bakaba bose hamwe ari abagore bagera ku 10.
1. Miriam
Miriam yari mushiki wa Mose na Aron. Mu gihe Farawo yashakaga kwoca abana b’abayuda b’abahungu Mose bakamuhisha mu gatebo mu mazi, uyu mushiki we niwe wari uri hafi amurinze ubwo umukobwa wa Farawo yatoraga Mose ku mazi, Miriam ahita amusaba ko yamushakira umuntu wo kumurera, Mose bamushyira Mama we gutyo.
Miriam Yiswe umuhanuzi kuko yayoboye iteraniro ry’abasirayeheri ubwo bashimaga Imana yari ibambukije inynja itukura ikabakiza abanyamisiri.
2. Deborah
Usibye kuba umuhanuzi Deborah yari n’umucamanza akaba yarabaye umucamanza wa kane wayoboye abasiraheri. Deborah yari yubashywe muri Israel akaba yaravuganaga n’Imana uko agomba guca imanza z’ubwoko bwayo.
3. Huldah
Huldah ni umuhanuzikazi wabayeho mu bihe bya Yeremiya inkuru ye ikaba iboneka mu 2Abami 22:14-20 . Huldah yabaye umuhanuzi ku ngoma y’umwama Yosiya.
4. Umugore wa Yesaya
Yesaya nk’umuhanuzi mukuru yakunze kuvuga ko umugore nawe ari umuhanuzi.
5. Anna
Anna ni umuhanuzi ubineka mu isezerano rishya. Anna yari ashaje ariko akamara igihe cye cyose aramya Imana aniyiriza mu rusengero. Anna ni umuhanuzikazi wabashije kubona Yesu avuka akamenya ko havutse umucunguzi mu gihe abatambyi bakuru bo bari bazi ko Yesu ari nk’izindi mpinja zose.
6. Abakobwa bane ba Filipo
Abakobwa ba Filipo nabo uko ari bane bavugwa ko bari abahanuzikazi kandi bakaba bari bakiri isugi. Abakobwa ba Filipo vavugwa mu Ibyakozwenintumwa 21:9
Hari n’abandi bagore bavuganye n’Imana mu buryo bwa gihanuzi harimo Mariya nyina wa Yesu, Elizabeth, Rachel, Hannah na Abigail
Abo nibo bahanuzikazi urubuga rwa gikiristu rwitwa strongin faith rwabashije gushyira ku rutonde gusa hari ubwo wasanga batarabavuze bose nkuko bari muri Bibiliya, ariko ikigaragaa nuko no mu bihe bya kera abagore nabo bagiye bagora umumaro mu gukora umurimo w’Imana.
Source : Stronginfaith


text:
jeu.
02
déc.
2010
ISOMO RYA MBERE
Isomo ryo mu gitabo cy’Umuhanuzi Izayi (Iz 26, 1-6)
1Uwo munsi, mu gihugu cyose cya Yuda bazatera iyi ndirimbo bagira bati « Dufite umurwa ukomeye ; Uhoraho kugira ngo aturengere, yawuzengurukijeho inkike icinyiye. 2Nimwugurure amarembo! Ryinjire ihanga ry’intungane kandi ry’indahemuka. 3Umugambi wawe ntukuka: Uzabakomeza mu mahoro, kuko amizero yabo ari muri wowe. 4Nimwizere Uhoraho iteka ryose, we rutare ruhoraho, 5kuko yacogoje abari batuye mu bitwa, umurwa ukomeye arawurimbura, uratsiratsizwa, maze awuziringa mu mukungugu. 6Abiyoroshya bazawuribata, n’abanyantegenke bawunyukanyuke. »
ZABURI Zab 118 (117),1.8,19-20,21.25,26
Inyik/ Nihasingizwe uje mu izina rya Nyagasani!
Nimusingize Uhoraho kuko ari umugwaneza,
kandi urukundo rwe rugahoraho iteka !
Ibyiza ni ukwisunga Uhoraho, aho kwiringira abantu!
None nimunkingurire imiryango nyabutungane,
maze ninjire, nshimire Uhoraho!
Dore irembo rigana Uhoraho aho riherereye :
ab’intungane ni bo baryinjiramo!
Reka ngusingize Nyagasani, kuko wanyumvise,
Maze ukambera umukiza!
Emera, Uhoraho, emera utange umukiro!
Nihasingizwe uje mu izina ry’Uhoraho!
Tubifurije umugisha mu Ngoro y’Uhoraho!
IBANGONDIRIMBO RIBANZIRIZA IVANJILI (Iz 55,6)
Alleluya Alleluya.
Nidushakashake Uhoraho igihe agishobora kubonwa, nitumwiyambaze igihe akiri hafi.
Alleluya.
IVANJILI
+ Amagambo yo mu Ivanjili ntagatifu uko yanditswe na Matayo (Mt 7, 21.24-27)
Muri icyo gihe, abigishwa bari bateraniye iruhande rwa Yezu ku musozi, maze arababwira ati 21« Umbwira wese ngo “Nyagasani, Nyagasani”, si we uzinjira mu ngoma y’ijuru, ahubwo ni ukora ibyo Data uri mu ijuru ashaka. 24Nuko rero, umuntu wese wumva ayo magambo maze kuvuga kandi akayakurikiza, ameze nk’umuntu w’umunyabwenge wubatse inzu ye ku rutare. 25Imvura yaraguye, imivu iratemba, imiyaga irahuha, bikoranira kuri ya nzu ariko ntiyatemba ; kuko yari yubatse ku rutare! 26Naho uwumva wese aya magambo maze kuvuga ntayakurikize, ameze nk’umuntu w’umusazi wubatse inzu ye ku musenyi. 27Imvura yaraguye, imivu iratemba, imiyaga irahuha, bikoranira kuri ya nzu irahirima ; ihinduka ubushingwe!»


text:
IMANA IKENEYE UKURI KO MU MUTIMA
INTEGO: IMANA IKENEYE UKURI KO MU MUTIMA (UMUNSI WA GATATU)
Yoh.4:21-26 Yesu aramusubiza ati"Mugore, nyizera. Igihe kizaza, ubwo bazaba batagisengera Data kuri uyu musozi cyangwa i Yerusalemu.
Dore mwebweho musenga icyo mutazi, ariko twebwe dusenga ibyo tuzi kuko agakiza kava mu Bayuda.
Ariko igihe kiraje ndetse kirasohoye, ubwo abasenga by’ukuri basengera Data mu Mwuka no mu kuri, kuko Data ashaka ko bene abo ari bo bamusenga.
Imana ni Umwuka, n’abayisenga bakwiriye kuyisengera mu Mwuka no mu kuri."
Umugore aramubwira ati"Nzi yuko Mesiya azaza, ari we witwa Kristo, kandi ubwo azaza azatubwira byose."
Yesu aramubwira ati"Ni jye tuvugana."
Mu mutima w’umuntu ni kure, umubyeyi ntiyamenya umutima w’umwana we, umugabo ntiyamenya uw’umugore we. Uwiteka ni Imana ireba, niyo mpamvu dukwiriye kugira ukuri ko mu mutima imbere ye. Iyo duciye bugufi imbere ye tukazana ukuri ko mu mutima wacu tuhakura imbabazi. Ntacyo Imana itababarira; na Dawidi yababariwe icyaha cy’ubugome bukomeye yakoze.
Kuko umutima ari ibanga rikomeye ry’uwo Imana yaremye, ishaka ko awuyiha (Imig.23:26). Umutunzi w’ukuri muri we ntacyo azakena, Yesu niwe Kuri. Ukuri kugira imbaraga zibeshaho no mu rupfu, nubwo bakwibeshya ko bishe umunyakuri nyamara ukuri ntigupfa. Abishe Yesu bibwiraga ko babashije kumuhashya, nyamara azukana intsinzi bidasubirwaho.
Yesu anyura i Samariya ku iriba rya Yakobo, aho yahuriye n’umugore w’umusamariya yasabye amazi akamusuzugura kuko banenanaga n’abayuda, we yakomeje kugira imvugo nziza. Yesu agira imvugo yururutsa imitima. Ukuri kw’Ijambo rya Yesu kwabatuye umutima w’uyu mugore mu bubata bw’ibyaha nyuma yo kumurondora uwo ariwe.
Benshi bibwira ko hari ahantu runaka ho gusengera Imana ngo babone bumvwe. Nyamara Imana yo ishaka ko tuyisengera mu Mwuka no mu kuri. Aho turi hose, nubwo tutabumbura iminwa yacu, twasenga kandi amasengesho yacu agakora imirimo.
Uhuye n’ukuri ntashobora kwiyumanganya. Uyu mugore yahise ahuruza bene wabo bose kugira ngo barebe umuntu uzi ibye byose. Abigishwa bagarutse bageze kuri Yesu birabatangaza. Ukuri nubwo kudakundwa n’abantu, ariko abakwakiriye kurabahuza batari kuzahura.
Ukuri guhesha ukwakiriye muri we kugirirwa icyizere. Ikibazo ni uko bamwe na bamwe bagenda bagwiza kugirirwa icyizere bagera aho bibagirwa aho kwabakuye; biragatsindwa! Ukutanyurwa kwa bamwe kuri kubatandukanya na Kristo bizeye.
Tugomba gusengera mu Mwuka no mu kuri, byombi bikajyana. Uwakwimuka iwe agatura ku musozi agasenga gusa atita ku bibera no mu materaniro y’abera, nubwo azahabwa amasezerano ariko azaba afite n’icyo abuze kandi cy’ingenzi.
Hari ababa mu nzu y’Imana kandi bakirata amariba y’imiryango yabo, y’ubutunzi bwabo..., nyamara iriba rimara inyota ni irya Yesu gusa. Uyu mugore, kuba yaranywereye ku iriba ryo kwa Yakobo ntibyamubujije kuba uko yari ari. Abanyeshyari, abasambanyi n’izindi ngeso za kamere ntibashobora gukira keretse banywereye ku iriba rimara inyota.
Abasenga Data nibamusengere mu Mwuka no mu kuri; umucyo n’umwijima ntibifatanya.
HABIMANA Jean Baptiste


text:
Buri wese ugiza Njyanama azakurikirana imihigo
Inama Njyanama y’Akarere ka Gicumbi yateranye ku ya 16/3/2016 hemejwe ko buri mu jyanama ahabwa imihigo azakurikirana kugirango ibashe kweswa. Bamwe mu bagize Inama Njyanama y’Akarere ka Gicumbi Bizimana More...
Nyuma w’umwaka imirenge 3 idafite abayobozi barasaba kubahabwa
Ngabo james, umunyamabanga nshingwabikorwa w’akarere Bamwe mu baturage bo mu mirenge ya Bigogwe,Jomba na Karago barasaba guhabwa abanyamabanga nshingwabikorwa nyuma y’umwaka batabafite. Abaturage bavuga More...
Rutsiro: Meya mushya yakirijwe imihigo yananiranye agomba kwibandaho
Ayinkamiye Emerence Umuyobozi mushya w’akarere ka Rutsiro Ayinkamiye Emerence Umuyobozi mushya w’akarere ka Rutsiro mu ihererekanya bubasha yeretswe imihigo yananiranye igomba kwibandwaho mu gihe gisigaye More...
Rulindo: Uwayoboraga Akarere ka Rulindo haribyo yifuzaga kuba yaragezeho.
Umuyobozi w’akarere ka Rulindo ucyuye igihe n’abandi bayobozi Bamwe mu baturage batujwe mu midugudu Umuyobozi ucyuye igihe muri rulindo, Kangwagye Justus yishimira byinshi byagezweho muri manda yayoboye, More...
Ngororero: Komite nyobozi icyuye igihe ngo igiye yemye
Mazimpaka Emmanuel yari ashinzwe ubukungu Abagize komite nyobozi icyuye igihe mu karere ka Ngororero bahamya ko basoje manda zabo bemye kuko bazamuye akarere. Mu gihe hari abayoboraga uturere bavuga ko bajyanye More...
Gicumbi – Komite nyobozi icyuye igihe yanenzwe kudashyira hamwe
Abitabiriye umuhango wo guhererekanya ububasha Komite Nyobozi y’Akarere ka Gicumbi mu gikorwa cyo gusoza imirimo yayo, ikazasimburwa n’abazatorwa mu matora arimo gutegurwa yanenzwe kudashyira More...
Huye: Hari imishinga komite icyuye igihe yifuza kuzakomerezwaho n’abazabasimbura
Komite icyuye igihe Nyuma y’uko tariki 28/1 komite nyobozi y’Akarere ka Huye yarekuye ubuyobozi, abari bayigize badutangarije kigalitoday bimwe mu bikorwa bifuza ko abazabasimbura bazakomeza. Eugène More...
Kirehe: Nyanama y’akarere irishimira ibyagezweho muri manda ishoje
Umuyobozi wa njyanama ngo asanga akarere bagasize heza Inama isanzwe ya Njyanama y’akarere irangiza igihembwe cya 2 cy’umwaka 2015/2016 yateranye kuwa14/01/2016 abagize njyanama bishimira ibyo bagezeho More...
Gakenke: Barishimira byinshi byiganjemo iterambere muri 2015
Abaturage n’ubuyobozi bishimira ibyagezweho muri 2015 Abaturage n’ubuyobozi bw’akarere ka Gakenke barishimira ko mu mwaka wa 2015 bageze kuri byinshi bitandukanye byiganjemo iterambere rigenda More...
Gishamvu: Abakuru b’imidugudu bagaragaje ubudashyikirwa bahawe ishimo
Guverineri aha impano y’ishimwe umwe mubayobozi b’imidugudu Abakuru b’imidugudu bane bitwaye neza kurusha bagenzi babo bahuje umurimo, mu tugari tune tugize Umurenge wa Gishamvu, bahawe impano More...


text:
Tega amatwi:
Gahunda ya Leta y'Inkotanyi yo kugira Abatutsi abavictimes no guhatira Abahutu gusaba imbabazi iracyavugisha menshi.
Ku tariki ya 10/08/2013, mu mwanya wagenewe Urubuga Rwa Twese, Radiyo Ijwi Rya Rubanda yahaye ijambo Bwana Abadallah Akishuli, imuha umwanya uhagije wo kwibwira abanyarwanda no gusobanura ibikubiye mu nyandiko ye aherutse gutangaza yitwa
Akishuli ati: “Sinzicuza icyaha ntakoze kandi sinifuza n’uzicuza mu izina ryanjye”.
Mushobora gutega amatwi ibyavugiwe muri icyo kiganiro byose. Kubera ko byamaze igihe kirekire, muri iyi nyandiko turabibagezaho mu byiciro 2.
Mushobora kujya ku urubuga rw'Ijwi Rya Rubanda mukatubwira icyo mutekereza ku bitekerezo byatanzwe muri icyo kiganiro.


text:
Abaturage bavuga ko iyo ubukene bwateye mu muryango, usanga abagabo n’abagore batangira kuryana kuko babura ibibatunga, abana bagata amashuri, ibyo kurya bikabura, abashakanye bagatangira gukimbirana.
Uwimbabazi Florence wo mu Murenge wa Rugendabari avuga ko yigeze guhura n’ikibazo cy’ubukene umuryango ukabura amahoro.
Agira ati “Nigeze kuba mu buzima bubi ku buryo nambaraga igice cy’igitenge, ntashobora kwereka umuntu iwange kubera ko hameze nabi, rwose ntabwo wagira amahoro iwawe ushonje.”
Uwimbabazi avuga ko yaje kubona umuryango witwa “Peace Beyond Borders”, uharanira amahoro ndengamipaka ukamufasha kwikura mu bukene ibintu bigahinduka.
Agira ati “Mfite abana batanu basigaye biga bose, umuryango ukimeze nk’uko nari meze warakubititse pe, baduhaye ibihumbi 150 ariko ubu tumaze kugura ishyamba, ry’ibihumbi 180frw.”
Umuhuzabikorwa w’umuryango utegamiye kuri Leta DUHAMIC-ADRI, Benineza Innocent, avuga ko mu bushakashatsi bwakozwe byagaragaye ko imwe mu miryango ikennye cyane ibura amahoro kubera inzara.
Ibyo byose ngo binagira ingaruka mbi ku iterambere ry’igihugu kuko iyo abaturage bakennye n’urubyiruko rukagira ibibazo byo kwiteza imbere, iterambere ridindira.
Agira ati “Iyo umuntu ari umukene nta byo kurya afite ntashobora kubona amahoro, ntashobora kwivuza, ntashobora kwambara ibyo bimubuza umutekano.”
Benineza asanga imryango itegamiye kuri Leta n’ubuyobozi bakwiye gufatanya guhangana n’ibibazo by’ubukene kugira ngo amakimbirane mu miryango akemuke kandi igihugu gitere imbere.
Mu Ntara y’Amajyepfo DUHAMIC-ADRI ibinyujije mu mushinga wayo uharanira amahoro ndengamipaka mu myaka itatu ishize wateye inkunga abantu ibihumbi 30 barimo abagabo ibihumbi 18 n’abagore n’abakobwa ibihumbi 14 mu rwego rwo kubaka amahoro.
Miliyoni 263FRW akaba ari zo zahawe abo baturage bo mu Mirenge itandatu y’uturere twa Muhanga na Kamonyi binyuze mu mishinga yo kwigisha imyuga urubyiruko, amakoperative y’ubuhinzi n’ubworozi, ububaji, gusudira, gutunganya imisatsi n’ubwiza ndetse no kubaza.